
Pluseurs ont travaillé a monstrer par 
grans raisons et auctorités que c'est plus grant 
felicité en terre a homme de vivre en franchise et 
liberté que soy asservir de sa voulenté sans crainte . 
A l'oppinion des quelx on pourroit dire que ung 
homme n'a pas bon sens qui est en joies et delices 
du monde , come de jeunesse garnie de franche voulenté , 
et de son propre mouvement , sans necessité , trouve l'entree d'uneestroicte chartre douloureuse et 
plaine de plours et se boute dedens . Et quant il 
est liens enclos , on lui ferme la porte qui est de fer 
fermant a grosses barres , et est si estroictement tenu 
que ja més pour nulles prieres ne avoir ne peut 
saillir . Et par especial doit on bien tenir celui 
sans nul sans de soy estre ainxin emprisonné , s'il avoit 
ouy davant plourer et gemir ou dedens la chartre 
les prisonniers qui liens estoient. Et pour ce que 
nature humaine appete de soy liberté et franchise , 
pluseurs grans seigneurs et seigneuriesse sont perduz pour ce que 
les seigneurs d'icelles vouloient tollir franchise 
a leurs subgitz . Et auxi pluseurs cités et villes 
et aultres menuz peuples ont estez destruiz par 
desobeissance , voulans trop grant franchise avoir , 
pour la quelle pluseurs grans guerres et grans 
occisions ont esté . Pour ce se sont les nobles 
franczois par leurs grans prouesses afranchisez 
et exemptez de trebuz et servitudes des empereurs 
de Romme , dont maintes batailles ont esté faictes et 
obtenues a l'entencion des François. Si avint une 
foiz que , pour ce qu'ilz ne furent pas assés fors pour 
actendre la grant puissance de l'empereur qui estoit 
entré en leur terre , ilz amerent mieulx lesser 
et guerpir leur païs que faire service ne paier 
trebut a l'empereur , dont ilz monstrerent bien 
la grant noblesse de leurs cuers . Et pour ce s'en 
allerent conquerant païs et terres par leur vaillances , 
et aprés recouvrerent leur terre de France 
noblement a l'espee , la quelle ilz ont tenue 
franche jusques a cy , quant au regart de leur prouffit 
singuler . Et pour ce que toutes nascions de 
gens qui estoient an servitude desirerent lors 
estre en France pour estre francs , dont advint 
que France fut la plus noble terre du monde , 
la plus riche , la plus peuplee , la plus habitee , 
la mieulx flourissant en richesse , en science , en 
prudence , en la foy catholique et en toutes autres 
vertuz . Et puis qu'ilz sont francs , raison voulsist 
qu'ilz eussent leur peuple franc en baillant la loy
a leurs subgetz qu'ilz ont prinse pour eulx , car 
il n'est pas raisonnable d'avoir ung droit pour 
soy et ung aultre pour son voisin ; dont est 
avenu que pour ce la terre est deserte , destituee 
de peuple , desollee de science et de pluseurs 
autres vertuz . Et par consequent y regnent 
pechiez et vices , et si doit , en generalité , chascun amer 
le bien commun . On peut dire en generalité que celui qui 
ame son bien singuler est homme sans nul sens , mesmement 
quant il le peut faire sans blecer ne fere dommage 
a aultre , car l'en tendroit bien celui de petit conseil 
qui , de propoux deliberé , se vouldroit metre en 
une fosse large par le bas et estroicte dessus , de la quelle 
nul ne pourroit saillir . Ces chouses pourroit l'en 
dire pour ceulx qui sont en mariage , qui ressemblent 
le poisson estant en la grant eaue en franchise , 
qui va et vient ou il lui plaist . Et tant va et 
vient qu'il trouve une nasse borgneou il a pluseurs 
poissons qui se sont prins au past qui estoit dedens , 
qu'ilz ont senti bon et flairant ; et quant celuy 
poisson le voit , il travaille moult pour y entrer 
et va tant a l'environ qu'il trouve l'entree et il entre 
dedens , cuidant estre en delices et plaisances , come 
il cuide que les autres soient . Et quant il y est , il ne 
s'en peut retourner et est liens en deul et en tristesse , 
ou il cuidoit trouver toute joye et lyesse . Ainxin 
peut on dire de ceulx qui sont en mariage , car 
ilz voient les autres mariez dedens la nasse , qui 
font semblant de noer et de soy esbatre . Et pour ce 
font tant qu'ilz trouvent maniere d'y entrer , et 
quant ilz y sont , ilz ne s'en pouent retourner et 
demourent la . Pour ce dist ung docteur appellé 
Valerea ung sien amy qui c'estoit marié et lui demandoit 
s'il avoit bien fait , en ceste maniere : « Amy , 
dist il , n'avez vous peu trouver une haulte fenestre 
pour vous lesser trebuchier a val en une grosse 
riviere pour vous mectre dedens la teste La premiere ? » , 
en monstrant que on se doit expouser en moult 
grant peril davant que perdre franchise . Moult 
grandement se repentit l'arcediacre de Therouenne
qui , pour entrer en mariage , lessa le previlege de clerc 
et se maria a une femme vefve , en la quelle , selon 
qu'il racompte , il demoura en servage moult 
longuement , en douleur et en tristesse , pour la 
quelle chouse soy repentant et en soy reconfortant , 
voulant prouffiter aux successeurs , fist ung 
beau traictié . Et pluseurs aultres ont bien travaillé 
en moult de manieres a monstrer la 
douleur qui y est . Et , comment aucunes devotes 
creatures pensans en la Vierge Marie et considerant 
contemplativement les grans joies qu'elle 
pouoit avoir durans les sains misteres qui 
furent en l'Annunciacion , en la Nativité , en l'Ascencion 
Jhesus crist , et autres qu'ilz ont mises en xv joies, ou nom 
et pour l'onneur des quelles pluseurs bons catholiques 
ontfait pluseurs belles oraisons et 
devotes d'icelle saincte Vierge Marie , moy aussi pensant le fait de mariageou je ne 
fu oncques , pour ce qu'il a pleu a Dieu me mectre en aultre servage, hors de franchise que je ne 
puis plus recouvrer , ay advisé que en mariage a  .xv.  
serimonies , selon ce que je puis savoir par l'avoir 
veu et ouy dire a ceulx qui le scevent , les quelles 
ceulx qui sont en mariage tiennenta joies , plaisances et 
felicités et ne croient nulles aultres joies estre pareilles , 
mais selon tout entendement , celles 
xv . joies de mariage sont a mon avis les plus grans 
tourmens , douleurs , tristesses et maleurtez qui 
soient en terre , es quelles nulles autres paines sans 
incision de membres ne sont pareilles a continuer . 
Et pour tant je ne les blasme pas de soy metre 
en mariage , et suy de leur oppinion et dy qu'ilz font 
bien , pour ce que nous ne suymes en ce monde que 
pour faire penitances , souffrir afflictions et 
mater la chair affin d'avoir paradis . Etil me 
semble que home ne ce peut metre en plus 
aspres penitances que estre en paines et en tormens 
cy aprés contenuz . Mais il y a une chose , car 
ilz prennent celles paines pour joyes et liesses , et 
y sont auxi adurez come asne a somme , et semble 
qu'ilz soient bien aises . Et pour ce est a doubter 
si ilz en avront nul merite . Ainxin regardans 
cestes paines qu'ilz prennent pour joies , considerans 
la repugnance qui est en leur entendement et 
le mien et de pluseurs aultres , me suy delicté , 
en les regardant noez en la nasse ou ilz sont si 
bien embarrez , a escripre icelles xv . joies de mariage 
a leur consolacion , en perdant ma paine , mon 
ainteet mon papier au regart des autres qui sont 
a marier , qui pour ce ne lessent pas a soy metre en la 
nasse ne n'est auxi leur entencion , mais aucuns 
s'en pourront a l'aventure repentir quant il ne sera pas 
temps . Et pour ce en icelles joies demourront tousjours 
et fineront miserablement leurs jours . 

La premiere joye de mariage si est 
quant le jeune homme est en sa belle jeunesse , 
qu'il est frois , net et plaisant , et ne s'esmoye 
fors de tirer esgulletes , faire ballades et icelles 
chanter , regarder les plus belles , et aviser ou il pourra 
trouver maniere d'avoir ses plaisirs et trouver ses 
jolivetez selon l'estat dont il est , et ne s'esmoye point 
dont il vient , pour ce que a l'aventure il a encore 
pere et mere ou aultres parens qui lui baillent ce 
qu'il luy fault . Et combien qu'il a aises et plaisances 
largement , il ne les peut endurer , mais 
regarde les autres mariés qui sont en la nasse 
bien embarrez , qui s'esbanoient , ce lui semble , pour 
ce qu'ilz ont lepastemprés d'eux dedens la nasse , 
c'est assavoir la femme , qui est belle , bien paree 
et bien abillee de tieulx abillemens que 
a l'eventure son mari n'a pas paiez , car l'en lui fait 
acroire que son pere ou sa mere les li oustdonnez 
de leur livree . Si tournoye et serche le jeunes homs 
environ la nasse , et fait tant qu'il entre dedens 
et se marie . Et pour la haste qu'il a de taster du 
past , avient souvent qu'il enquiert petitement des 
besoingnes et s'i boute « tel feur telle vente » . Or 
est dedens la nasse le pouvre homs qui ne se 
souloit esmoier fors de chanter , d'echapter esguilletes , 
bources de saye et autres jolivetés pour 
donneraux belles . Il se joue et delite ung pou 
de temps liens et ne s'esmoie point d'en yssir , 
jusques ad ce qu'il s'avise ung pou aucunes fois , 
mes il n'est pas temps : sa femme convient mectre 
en estat ainxin qu'il appartient . Et a l'aventure 
el avra le cuer bon et goy , et avisa l'autre jour , 
a une feste ou el fut , les autres damoiselles , bourgeoises 
ou aultres femmes de son estat , qui estoient 
abillees a la nouvelle fasson . Si appartient bien 
a elle que elle soit abillee comme les aultres . 
Lors regarde lieu et temps et heure de parler 
de sa matere a son mary , et voulentiers elles 
devroient parler de leurs choses especialles la 
ou leurs mariz sont plus subgitz et doivent 
estre plus enclins pour octrier , c'est ou lit , 
ou quel le compaignon dont j'ay parlé vieult atendre 
a ses delitz et plaisirs , et lui semble qu'il 
n'a aultre chouse a faire . Lors commence et dit 
ainxin la dame : « Mon amy , lessez moy , car je suis 
a grant malaise . – M'amie , dit il , et de quoy ? 
– Certes , fait elle , je le doy bien estre , mais je ne 
vous en diroy ja rien , car vous ne faites conte 
de chose que je vous dye . – M'amie , fait il , dites 
moy pour quoy vous me dites telles parolles . 
– Par Dieu , fait elle , sire , il n'est ja mestier que je 
le vous dye , car c'est une chose , puis que je 
la vous avroye dite , vous n'en feriez compte et 
il vous sembleroit que je le feisse pour autre 
chose . – Vrayement , fait il , vous le me direz . » 
Lors elle dit : « Puis qu'il vous plest , je le vous 
diroy . Mon amy , fait elle , vous savez que je 
fuz l'autre jour a telle feste ou vous m'envoiastez , 
que ne me plaisoit gueres . Mes quant je fu la , 
je croy qu'il n'y avoit femme , tant fust elle de petit 
estat , qui fust si mal abillee come je estoye , 
combien que je ne le dy pas pour moy louer , 
mais Dieu mercy , je suis d'auxi bon lieu comme 
dame , damoiselle , bourgeoise qui y fust , je 
m'en rapporte a ceulx qui scevent les lignees . 
Je ne le dy pas pour mon estat , car il ne 
me chault come je soye , mais je en ay honte 
pour l'amour de vous et de mes amis . 
– Avoy, dist il , m'amie , quel estat avoient elles a celle 
feste ? – Par ma foy , fait elle , il n'y avoit si petite de l'estat 
dont je suis qui n'eust robe d'escarlate ou de Malignes 
ou de fin vert , fourree de bon gris ou de menu 
ver , a grans manches et chapperon a l'avenant , a grant 
cruche avecques ung texu de soye rouge ou vert 
traynent jusques a terre , et tout fait a la nouvelle 
guise. Et je avoie encore la robe de mes nopces , 
la quelle est bien usee et est courte , pour ce que je 
suis creue depuis qu'elle fut faite , pour ce que je 
estoie encore jeune fille quant je vous fudonnee . 
Et si suy des ja si gastee , tant ay eu de paine que 
je sembleroye bien estre mere de telle a qui je 
seroye bien fille . Et certes , je avoie si grant honte 
quant je estoie entre elles que je n'ousoie ne savoye 
faire contenance . Et encore me fist plus grant mal 
que la dame de tel lieu et la femme de tel me disdrent 
davant touz que c'estoit grant honte que je n'estoye 
mielx abillee . Et , par ma foy , elles n'ont garde de 
m'y trouver més en piece . – Avoy , m'amie , fait le 
proudomme , je vous diroy : vous savez bien , m'amie , 
que nous avons assés affaire et savez , m'amie , que , 
quant nous entrames en nostre menage , nous n'avions 
gueres de meuble et nous a convenu achapter liz , 
couchez , chambres et moult d'autres choses et n'avons 
pas grant argent a present . Et savez bien qu'il fault 
achapter deux beufs pour nostre mestoier de tel lieu , 
et encore chaist l'autre jour le pignon de nostre grange 
par faulte de couverture , qu'il fault reffaire la premiere 
chouse . Et si me fault aller a l'assise de tel lieu pour 
le plait que j'ay de vostre terre mesme de tel lieu , 
dont je n'ay riens eu au moins ou bien petit , et m'y 
fault faire grant despence . – Haa , sire , je savoye 
bien que vous ne me savriez aultre chose retraire 
que ma terre . » Lors elle se tourne de l'autre part et 
dit : « Pour Dieu , lessés moy ester , car je n'en parleroy 
ja més . – Quoydea ! dit le proudomme , vous vous courroucez 
sans cause . – Non fais , sire , fait elle , car si vous 
n'en aviez rien eu ou peu , je n'en puis mais , 
car vous savez bien que je estoie parlee de marier 
a tel ou a tel et en plus de vingt aultres lieux qui ne
demendoient seulement que mon corps . Et savez 
bien que vous alliez et veniez si souvent que je ne 
vouloie que vous , dont je fu bien mal de mon seigneur 
mon pere et suis encore , dont je me doy bien haïr , 
car je croy que je suy la plus maleuree femme qui fust 
oncques . Et je vous demande , sire , fait elle , si les 
femmes de tel et de tel qui me cuiderent bien avoir 
sont en tel estat come je suy , si ne sont elles pas du 
lieu dont je suis . Par saint Jehan , mieulx vallent 
les robes que celles lessent a leurs chamberieres que 
celles que je porte aux dimanches . Ne je ne scey que 
c'est a dire dont il meurt tant de bonnes gens 
que c'est grant dommage . A Dieu plaise que je ne 
vive gueres ! Au moins fussés vous quite de moy et 
n'eussés plus de desplesir de moy ! – Par ma foy , fait il , 
m'amie , ce n'est pas bien dit , car il n'est chose que je 
ne feisse pour vous , mais vous devez regarder a nostre 
fait . Tournez vous vers moy et je feroy ce que vous 
vouldrés ! – Pour Dieu , fait elle , lessés moy ester , car , par ma 
foy , il ne m'en tient point . Pleust a Dieu qu'il ne vous 
en tenist ja més ne qu'il fait a moy : par ma foy , vous ne 
metrencheriezja més ! – Non ? faict il . – Certes , fait elle , 
non ! » Lors pour l'essaier bien , ce lui semble , il lui dit : 
« Si je estoie trespassé , vous seriés tantoust mariee a 
ung autre . – Seroye ? fait elle . Ce seroit pour le plesir que 
g'y ay eu ! Par le sacrement Dieu , ja més bouche de 
homme ne toucheroit a la moye . Et si je savoye que je 
deusse demourer aprés vous , je feroye chouse que 
je m'en iroye la premiere . » Et commence a plourer . 
Ainxin se contient la dame , combien qu'elle pense bien 
le contraire . Et le bon homme est bien aise et bien a malaise 
Bien aise , pour ce qu'il cuide qu'elle soit froyde 
femme et si chaste que elle n'ait cure de telle ordure , et 
auxi pour ce que el l'ayme fort . En mal aise , pour ce 
qu'il la voit plourer , dont il est trés dolant et piteux , 
et ne sera ja més aise jusques ad ce que elle soit apaisee 
et travaille par maintes manieres a lui faire plesir . 
Mais elle , quitenta ferir son coup que elle a tendu 
pour avoir sa robe , n'en ferariens , mes se levera 
bien matin et a heure non acoustumee et fera tout 
le jour malle chiere , si qu'il ne avra d'elle nulle belle 
parolle . Puis vendra l'autre nuit , qu'elle se couchera ; 
et aprés que elle sera couchee , le proudomme escoutera si 
elle dort et avisera si elle a les braz bien couvers et la 
couvrera s'il est mestier . Lors fera semblant de s'esvoillier , 
et le proudomme lui dit : « Dormez vous , m'amie ? 
– Nanil , fait elle . – Estes vous bien apaisee ? – Apaisee ? 
fait el , mon courrouxest bien pou de chouse . 
Et Dieu mercy , fait elle en supirant , j'ay assez de biens 
puis que Dieu plest . – Par Dieu , fait il , m'amie , si Dieu 
pleist , nous en avrons assez . Et ay avisé une chouse , que 
je vous metray en tel estat que je me rens fort que 
vous serez aux nopces de ma cousine la mieulx abillee 
que femme qui y soit . – Certes , fait elle , je ne entreray 
a feste de ceste annee . – Par ma foy , m'amie , si 
ferez et avrez ce que vous demandez . – Que je demande ? 
fait elle . Certes , je ne demande rien . 
Mais ainxin m'aïst Dieu que je ne le vous dy pas 
pour envie que je aye d'estre jolye , car je vouldroie 
que je ne alasse ja més hors de nostre meson , 
fors a l'eiglise , mais je le vous dy pour les parolles 
qui en furent tenuez entre les aultres , car je l'ay bien 
sceu par ma commere qui en oit assez de parolles , 
qui le m'a dit . » Et lors pense le pouvre homme 
nouvel mesnagier qui a a faire moult de chouses , 
qui a l'aventure n'a pas moult de meubles et a 
l'aventure la roube coustera  .l.  ou  .lx.  escuz d'or . 
Et en pensant , il ne trouve pas bien maniere d'avoir chevanche , 
et toutevoies il la lui fault avoir , car il voit sa femme que 
est telle , a son avis , qu'il loue Dieu en son courage dont il 
lui donna ung si riche joyau come el est . Lors se retourne 
souvent , et se destort d'un cousté et d'aultre , ne ja n'y 
dormira de toute la nuit de somme qui bien 
lui face . Et aucunes fois avient que la dame est si rusee 
que elle cognoist bien son fait et s'on rit tout par elle 
soubz les draps . Quant vient au matin , le proudomme , 
qui est tout debatu de la nuit des grans pensees qu'il
a eues , se lieve et s'en va ; a l'aventure vient prendre 
le drap et la penne , et s'en oblige aux marchans 
ou enprunte , ou engaige dix ou  .xx.  livres de rente , 
ou porte vendre le veil joyau d'or ou d'argent qui 
estoit du temps de son besaieul , que son pere luy 
avoit gardé . Et fait tant qu'il vient en sa meson 
garny de toutes les chouses que la dame lui demandoit , 
la quelle fait semblant qu'il ne lui en chault 
et maudit tous ceulx qui premierement 
amenerent si grant estat . Et quant elle voit que la 
chouse est faicte et qu'il a aporté le drap et la 
panne , el lui dit : « Mon amy , ne dites pas une 
aultre foiz que je donne compte de robe qui soit 
au monde une maille , mais que je soye chaudement . 
» Briefvement la robe se fait , la sainture 
et le chapperon a l'avenent, que monstrez seronten 
maintes eglises et a maintes dances . Et vient le terme 
qu'il est temps de paier ses creanciers et le pouvre 
homme ne peut paier , et ilz ne le voulent plus atendre 
et le font executer ou excoumenier . Et la 
damme en oit les nouvelles et voit faire l'execucion , 
et a l'aventure en a prins les joyaux pour les quelx 
la debte est deue . Or avendra que , aprés l'excommuniement , 
il sera engregié, dont convendra a la 
dame demourer a l'oustel , et Dieu sceit le plesir et 
la joye ou le pouvre homme vit et use ses jours , car 
la damme va criant par la maison et dit : « Mauldite 
soit l'eure que je fu oncques nee ! Oncques mais n'avint si grant 
honte a femme de mon lignage ou je avoie si chierement 
esté nourrie . Helas ! fait elle , je travaille 
tant a gouverner la maison , et tout ce que je puis 
faire et amasser se pert . Je eusse esté mariee 
en plus de vingt lieux , si je eusse voulu , ou je 
eusse esté en grans honneurs et richesses , car je scay 
bien comment leurs femmes sont orendroit . Pouvre 
lasse , pour quoy ne vient la mort te prendre ? » 
Ainxin fait la damme ses complaintes , qui ne pense 
point augouvernement que elle y a mis , aux robes 
et joyaux qu'elle a voulu avoir , aux festes et 
aux nopces ou elle est allee quant elle devoit estre 
a la maison a penser de son menage , mais met 
tout sur la faulte du pouvre homme , qui a l'aventure 
n'y a coulpe efficient . Et auxi il est si 
abesté pour le droitjeu qu'il ne cognoist point 
que elle y ait faulte . Ne demandés point les douloureux 
pensemens ou le pauvre homme est , qui 
ne dort ne ne repouse fors seulement penser comment 
il pourra apaiser sa femme et mectre remide en sa 
debte . Mais encore est il plus courrocé de la 
dame qui se donne mal aise qu'il n'est du sourplus . 
Ainxin languist et chiet en pouvreté et a paine 
s'en relievera ja més , puisqu'il est ainxin acullé , 
mais tout ne lui est que joie . Ainxin est enclos 
en la nasse et a l'aventure ne se repent point ; 
et s'il n'y estoit , il se y mectroit bien toust . La usera 
sa vie en languissant tourjours et finera 
miserablement ses jours. 

La seconde joye si est quant la dame 
se sent richement abillee , comme dit est , et 
sceit bien que elle est belle , et si elle ne l'est , 
si le pense elle et le croit ainxin , et va a pleuseurs 
festes , assemblees et pelerinages . Et aucunes fois , 
il ne plest pas au mary ; et pour ce emprent 
avecques sa cousine , sa commere et son cousin , 
qui a l'aventure ne lui est rien , mais elle a 
acoustumé ainxin dire , et pour cause . Et sa 
mere mesme , qui soitaucunes fois des besoignes , a 
dit au pouvre home qu'il est cousin pour lui esclarcir 
le cuer : sil'avoit chargié qu'il la vendroit querre . 
Et aucunes fois le mary , qui ne vieult pas qu'elle 
y aille , dira qu'iln'y a nulz chevaulx ou aultre 
cause . Lors la cousine ou la commere dira : « Par 
Dieu , mon compere » – ou « mon cousin » – , « je suy bien marrie 
de aller maintenant aux festes , car j'ay bien a 
faire a nostre meson . Mais , ce m'aïst Dieux , si ce ne 
fust vostre honneur et le mien , je n'en parlasse 
ja . Et , par ma foy , je scey bien que a ma cousine » 
– ou « ma commere » – , vostre famme ne plaist point d'y venir , 
car c'est la femme que je sache qui plus ce haste 
de s'en venir quant elle y est . » Lors le proudomme , 
qui est vaincu , demande qui les menera et 
quelles femmes yront en leur compaignie . « Par ma 
foy , mon compere » – ou « mon cousin » , « il y vient vostre 
dame , la mere de ma cousine vostre femme , et la femme 
de tel et de tel , et son cousin et le vostre , et les autres 
femmes de nostre rue ou d'environ nous . Je ouse bien 
dire qu'il y avra auxi bonne compaignie et fust 
pour gouverner la fille d'un roy , quant est de proudomie 
et d'onneur . » Et a l'aventure , celle quiparle doit 
avoir une robe ouautres joyaux pour jouer bien 
le personnage , qui avient souvent . « Je scey bien , fait 
il , que la compaignie est belle et bonne , mes elle 
a bien a faire ciens et elle est tourjours par 
chemins . Or avant , fait il , y aille pour ceste foiz ! Et 
gardez bien , fait il a la dame , que vous venez au soir ! » 
Lors la dame , qui voit bien que elle a congié , fait semblant 
que elle amast mieulx n'y aller point et dit : « Par 
Dieu , mon amy , fait elle , je n'ay que faire d'y aller . Je vous 
pri que je n'y aille point . – Vroiement , fait la commere ou 
cousine , vous y vendrez ! » Et lors le bon homme tire a 
part sa cousine et ly dit : « Ma commere , si ce n'estoit la 
fiance de vous , elle n'yroit point . – Haa ! mon compere , 
par Dieu que le monde fist , vous le pouez bien faire . » 
Elles se metent a chemin et se vont moquent et 
raudant du proudomme , et vont disant l'une a l'autre 
qu'il y a ung pou de jaleusie , mais il ne fait rien . 
La se rendant les gallans qui avoient a l'aventure , 
aucun d'entr'eulx , enerré leur besongne a l'autre 
feste qui fut davant et s'atendant a conclure la 
leurs besongnes . Dieu sceit come la damme est festiee , 
servie et honnouree pour l'amour de son 
mari , Dieu le sceit bien . Pensés comment elle se exploicte 
a dancer et a chanter , et comment elle prise 
pou son mari quant elle se voit tant prisee et louee ! 
Lors les gallans , qui la voient bien abillee et bien 
emparlee , se avencent , chascun endroit soy , de luy 
ouffrir raison , chascun endroit soy l'un plus que 
l'autre , quar jolis maintien et gaillart de femme 
donne hardement a couart . L'un lui presente 
beaux moz plaisans et gracieux , l'autre 
lui marche dessus le pié ou lui estraint la main , l'autre 
la regarde d'un regart trenchant et piteux de cousté . 
L'autre lui presente ung ennel , ung dyamant ou ung 
rubi , par les quelles choses la dame peut assés savoir 
de leurs voulentés , si elle est telle que elle entende 
raison aucunement . La se met aucunes fois hors de son 
charroy et prent plaisir en aucunes choses et a l'aventure 
y avra pris . Or c'est mist en neccessité le 
pouvre home pour l'estat de sa femme , le quel estat 
est cause de la faire aller aux festes , ou se rendent 
les galans de toutes pars , qui ne actendant chascun 
endroit soy fors a decevoir le pouvre homme , et n'en 
eschappe gueres . Or a il esté cause de sa honte , dont 
advient par la longue continuacion , ou que la dame 
ou son amy ne se sont pas bien gouvernez , ou aucun 
parent ou especial amy du mary lui en ont dit 
aucune chouse , il trouve la verité ou s'en doubte . 
Pour ce chiet en la rage de la jeleusie , en la quelle 
ne se doit bouter nulz sages homs , car s'il sceit 
une foiz le mal de sa femme , ja més par nul medicin 
ne guerira . Et lors il la batraet empirera 
sa besoingne , car el ne s'en chastiera ja més , et 
en la batant , il ne fera que alumer le feu de folle 
amour d'elle et de son amy , et lui eust il coupé 
les membres ; dont avient qu'il en pert son 
chatel et en devient tout abesté , et se met tout 
en nonchaloir , ne ja més , puis que ainxin est , elle ne le 
amera , si ce n'est pour passer temps et pour lui faire 
umbre . La vit le pouvre home en paine et en tour ment 
qu'il prent pour joye . Or est il en la nasse bien 
embarré , et s'il n'y estoit , il se y metroit a grant 
haste . La usera sa vie en languissant tourjours et 
finera miserablement ses jours . 

La tierce joye de mariage si est 
que , aprés ce que le jeunes homs et sa femme qui 
est jeune ont bien prins de plaisances et delectacions , 
elle devient grousse , et a l'aventure ne sera 
pas de son mari , qui advient souvent . Lors entre 
en soussy et en tourment le pouvre mary , car il court 
et trote par tout pour trouver a la dame ce qui 
lui plaist . Et s'il chiet a la dame une espille , il l'amassera , 
car elle se pourroit affoller ou blecer . 
Et encore sera ce aventure s'il lui apporte viande 
qui lui plaise , combien qu'il ait mis grant paine a la 
trouver et avoir . Et avientsouvent que , pour la diversité 
des viandes que el a et pour l'aise ou elle 
est , que l'apetit li passe , pour ce que elle est ennuyee 
des viandes communes . Si est dongereuse et 
a envie des choses estranges et nouvelles : pour ce , 
en convient avoir , en ait ou non . Et pour ce , convient 
que le proudomme trote a pié ou a cheval , de 
nuit ou de jour , pour en avoir . En tel 
tourment est le proudomme huyt ou neuf mois que la 
dame ne fait riens que mignoter et soy plaindre , et 
le pouvre homme porte toute la charge de la meson , de 
coucher tart et lever matin , et penser de son menage 
selon l'estat dont il est . Or approche le temps de 
l'enfantement . Or convient qu'il ait comperes et 
commeres a l'ordonnance de la dame . Or a grant 
soussy pour querir ce qu'il fault aux commeres et 
nourrisses et matrones qui y seront pour garder 
la dame tant come elle couchera , qui bevront de vin 
autant comme l'en bouteroit en une bote . Or double 
sa paine . Or se voue la dame en sa douleur en plus 
de vingt pelerinages et le pouvre homme auxi la 
voue a touz les sains . Or viennent commeres de 
toutes pars ; or convient que le pouvre homme face tant 
que elles soient bien aises . La dame et les commeres parlant 
et raudant , et dient de bonnes chouses et se 
tiennent bien aises , quicomques ait la paine de le 
querir . Et s'il pleut, ou gelle, ou grelle , et le mary 
soit dehors , l'une d'elles dira ainxin : « Hellas ! 
mon compere a maintenant mal a endurer , qui est 
dehors ! » Et l'autre respond qu'il n'y a force et qu'il 
est bien aise . Et s'il avient qu'il faille aucune 
chose qui leur plaise , l'une des commeres dira a la 
dame : « Vroiement , ma commere , je me merveille 
bien , si font toutes mes commeres qui cy sont , dont vostre 
mary fait si petit compte de vous et de vostre enfant . 
Or regardez qu'il feroit si vous en aviez cincq ou six ! 
Il appert bien qu'il ne vous ayme gueres . Si lui feistes 
vous plus grant honneur de le prendre qu'il avenist 
oncques a piéde son lignage . – Par mon serement , fait l'autre 
des commeres , si mon mary le me fasoit ainxin , je 
ameroye mieulx qu'il n'eust ne cul ne teste ! – Ma 
commere , fait l'autre , ne lui acoustumez pas ainxin a 
vous lesser mectre soubz les piez , car il vous en 
feroit autant ou pis l'annee a venir a voz aultres 
acouchemens . – Ma cousine , fait l'autre , je me merveille 
bien , veu que vous estes sage femme et de bon lignage 
et qu'il n'est pas vostre paroil , chascun le sceit , comment 
vous le lui souffrez ; et il nous porte a toutes grant 
prejudice . » Lors la dame respont et dit : « vroiement , 
mes chieres commeres et cousines , je ne scey que faire 
et ne m'en scey chevir , tant est mal homme 
et divers . – Il est mal home ? dit l'une d'elles . Veez 
cy mes commeres qui scevent bien que , quant je fu mariee 
a mon mary , l'en disoit qu'il estoit si divers 
qu'il me tueroit . Més , par Dieu , ma commere , il 
est bien dompté , Dieu mercy , car il ameroit mieulx 
s'estre rompu ung bratz que avoir pensé a me 
faire ou dire desplaisir . Il est bien vroy que , 
au commaincement , il cuida commencer une maniere 
de parler et de faire , mais , par le sacrement 
Dieu , je l'en gardé bien et respendy bien et prins le 
frain aux dens , tant qu'il me ferit une foiz ou deux , 
dont il fist que foul , car j'en ay fait pis que davant , 
et tant que je scey bien qu'il a dit a ma commere , 
qui si est , qu'il ne pourroit plus metre remide 
en moy , et me deust l'en tuer . Dieu mercy , j'ay 
tant fait que je puis dire ou faire ce que je veil , 
car la darraine parolle me demoura , soit tort ou 
droit . Mais il n'est jeu que aux joueux, et n'y a que 
faire , car , m'amie , je vous jure qu'il n'est home 
si enragé que sa femme ne face franc et debonnaire , 
si elle est telle que elle ait entendement . – Par 
ma dame sainte Caterine , ma commere , il seroit 
bien emploié qu'il vous crevast les yeulx ! 
– Gardez , ma cousine , fait l'autre , que vous luy 
sonnez bien quant il sera venu . » Ainxin est il 
gouverné , le pouvre home ! Et tourjours boyvent 
come bestes, et prennent congié jusques au lendemain 
et verront comment elle sera gouvernee 
et auxi elles le sonneront bien au bon homme . 
Quant vient que le pouvre homme est venu , 
qui vient de pourvoier vitaille , et a l'aventure 
a fait grant meschief du sien , dont il est en 
grant soussy , il arive a l'aventure une leueou 
deux de nuit pour ce qu'il vient de loing et 
a grant envie de savoir de la dame et comment 
il li va ou n'ouse couchier dehors de paourde la despense . 
Il entre a l'oustel et trouve touz ses servans et 
servantes instruiz a la poste de la dame , car aultrement 
ilz n'y demoureroient point , tant fussent ilz bons 
et loyaulx , et demande comment elle le fait , et la 
chamberiere qui la garde lui respond que elle est 
trop malade et que oncques puis qu'il partit que 
elle ne mengea , mais elle est ung pou apaisee 
devers le soir , combien que tout est mensonge . Lors 
croist le deul au pouvre homme , lequel , a l'aventure , 
est bien moillé et est mal monté , qui avient 
souvent , et a l'aventure est tout boeux , pour ce que 
son cheval est choist en ung mauvés chemin ; et 
a l'aventure le bon homme ne mengea de tout le 
jour , et a l'aventure ne mengera jusques ad ce qu'il 
sache de la dame et come il lui va . La nourrice 
et les veilles matrones , qui sont instruites et 
scientesen leur mestier , font bien leur personnages 
et font mauvese chiere . Lors le bon home 
ne se peut tenir d'aller devers elle et l'ot
plaindre bassement de l'entree de la chambre , 
et vient devers elle et s'acoude sur le lit emprés 
elle et lui demande : « Que faictes vous , ma dame 
m'amie ? – Mon amy , fait el , je suy trop malade . 
– Hellas ! fait il , m'amye , et ou sentez vous mal ? 
– Mon amy , fait elle , vous savez que je suy feble de 
piecza et ne puis rien mengier . – Ma dame , fait 
il , que n'avez vous ordonné vous faire ung bon 
couleis de chappon au sucre? – Ce m'aïst Dieux , dit 
elle , ilz m'en ont fait , mais ilz ne l'ont sceu faire 
ne n'en mengé oncques puisque vous le me 
feistes . – Par ma foy , m'amie , je vous en feroy ou 
il ne touchera que moy et vous en mengerez 
pour l'amour de moy . – Je le veil bien , mon amy » , 
fait elle . Lors se met le bon homme a la voie , et 
est cuisiner et s'art a faire le brouet ou se eschaude 
pour le garder de fumer ; et tence ses gens 
et dit qu'ilz ne sont que bestes et qu'ilz ne scevent 
rien faire . « vroiement , mon seigneur , dit la matrone 
qui garde la dame , qui represente ung docteur 
en sa science , vostre commere de tel lieu ne fist au 
jour d'uy aultre chose fors efforcer ma dame de 
menger , mais elle ne tasta au jour d'uy de chose que 
Dieu feist croistre , ne ne scey que el a : j'en ay 
gardé maintes et d'uneset d'aultres , més ma 
dame est la plus feble femme que je veisse oncques . » 
Lors le bon homme s'en va et porte son brouet a 
la dame et la efforsse et prie tant que elle en 
prent une partie pour l'amour de lui , ce dit 
elle , en disant qu'il est trés bon , et ce que les 
aultres lui avoient fait ne valloit rien . Lors 
il commande aux femmes que facent bon feu 
en sa chambre et que elles se tiennent pres elle . Le bon 
home s'en va souper . On lui apporte de la viande froide , 
qui n'est pas seullement demouree des commeres , més 
est le demourant des matrones , que elles ont patrouillé 
a journee en beuvant Dieu sceit comment . Ainxin s'en va 
coucher en tout soussy . Or s'en vient lendemain bien 
matin veoir la dame et lui demande comment il luy 
est ; et elle lui dit qu'il lui est ung pou amendé 
devers le jour , més que elle ne dormyt de toute la nuit , 
combien que elle a bien dormi . « M'amie , fait il , qui doit 
venir de voz commeres au jour d'uy ? Il fault penser 
qu'elles soient bien aises , et auxi fault adviser quant 
vous relieverez : il a ja  .xv.  jours que vous estez 
acouchee , m'amie : il fault regarder au moins 
perdre , car les despens sont grans . – Haa , fait la 
dame , mauldite soit l'eure que je fu oncques nee et 
que je ne avorté mon enfant ! Elles furent hier 
 .xv.  proudes femmes mes commeres , qui vous ont 
fait grant honneur d'y venir et me portent grant 
honneur partout ou elles me trouvent , mais 
elles n'avoient pas de viande qui fust digne pour 
les chamberieres de leurs mesons quant elles gisent : 
je le scey bien , je l'ai veu . Et auxi elles s'en scevent 
bien mocquer entre elles . Je le cognoissoye bien , 
sans ce que elles s'en apperceussent . Hellas ! Quant
elles sont ou point ou je suy , Dieu sceit comment elles 
sont chierementtenues et honnestement gardees ! Helas ! je 
ne suy que acouchee et ne mepuis soustenir , et il vous 
tarde bien que je soye ja a ppatroillerpar la meson a 
prendre la paine que m'a tuee ! – Quoy dea ! faitil , dame , 
vous avez tort ! – Par Dieu , fait elle , sire , vous vouldriez 
que je fusse morte et je le vouldroie auxi . Et , par ma 
foy , vous ne aviés que faire de estre en mesnage . Hellas ! 
ma cousine de tel lieu m'avoit demandé si je avroye 
point de robe a mes levailles , mais j'en suy bien loing , 
et auxi il ne m'en chault , et suy d'acord de lever demain 
et aille come aller pourra ! Je voy bien que nous ne avons 
que faire de convier gens . Hellas ! je voy bien que je 
avroye assez a souffrir ou temps a venir , si je avoye ou 
x . ou xii . enfans , que ja ne sera si Dieu plest ; plaise 
a Dieu que je n'en aye ja més plus ! Et pleust a Dieu 
qu'il eust fait son commandement de moy ! Au moins 
fusse je quicte de vous faire desplesir et de la honte 
du monde , de ce que j'ay a souffrir . Mais face 
Dieu sa voulenté ! – Avoy ! m'amie , fait le proudome , 
vous estes bien esmeue , et sans cause ! – Sans cause ? 
fait elle . Par Dieu , sans cause n'est ce pas ! Car , par 
Dieu , je ouse bien dire que oncques pauvre famme 
de mon estat ne souffrit plus que j'ay a souffrir 
en mon mesnage ! – Or avant ! belle dame , fait 
il , je suy content que vous levez quant il vous 
plaira . Mais , au moins dites moy la maniere comment 
vous avrez la robe que vous demandez . – Par 
Dieu , sire , je n'en demande point , fait elle , et n'en 
veil point . J'ay assés robes , car de joliveté ne me 
chault . Je suy veille dorenavant puis que j'ay enfans , 
et vous en faites bien semblant . Je voy bien 
comment il me prendra sur le temps a venir quant 
je seroy rompue d'enfans et du traveil de mesnage , 
comment je suy ja , car je voy ma cousine , la 
femme de tel qui me demanda bien a femme et 
y mist bien grant paine et en fist maint pas , et 
tant que je fu a marier , il ne se voulst oncques 
marier ; et quant je vous eu une foiz veu , je fu 
si folle de vous que je n'eussepas prins le filz 
du roy de France ! Si scei ge bien a quoy m'en tenir 
maintenant . Mais je semble bien mere de sa femme ; si 
estoie je jeune fille quant elle estoit grande damoiselle , 
et n'est pas pour aise que ay eue , Dieu soit loué 
du tout ! – Quoy dea ! fait il , lesson ester ces parolles 
et avison vous et moy comment nous le ferons et ou 
je prendré chevance . Par Dieu , fait il , m'amie , 
vous savez bien nostre fait : si nous despendons 
maintenant ung petit d'argent que nous avons , 
nous serons desnuez de chevance , et s'il nous 
sourvient aucune chose , nous ne savrons ou 
en recouvrer sans faire domage du nostre , et si 
savez que nous avons a paier dedens huyt jours 
telle chouse et telle , ou nous serons en grant 
dommage . – Par Dieu , sire , dit elle , je ne vous demande 
rien . Hellas ! fait elle , tant Dieu me veult grant 
mal quant il me mist en tel triboil ! Je vous pri , 
lessez moy ester , car la teste me rompt , et vous ne 
sentez pas le mal que j'ay . Je conseil que nous envoions 
dire a noz commeres que ne viennent point , car je 
suy trop mal dispousee . – M'amie , fait il , elles vendront 
et seront bien aises . – Sire , fait el , lessez 
moy ester et ne faites que ce que vous vouldrés . » 
Lors vient une des matrones qui garde la dame 
et dit au proudomme : « Mon seigneur , ne l'ennuyez point de 
parler , car c'est grant peril a une femme qui a 
le servel vuyde et feble et de petite corpulance . » 
Lors elle tire la courtine . Ainxin la dame ne 
vieult pas conclure avecques le bon homme , pour ce que 
elle atant ses commeres qui jouerontbien le personnage 
demain et lui bailleront des actaintes 
et d'unes et d'autres tellement que tout de soy il sera 
si dompté que l'en le pourroit mener par le 
landon garder les brebiz. Or de sa part le proudomme 
fait aprester a digner selon son estat et 
y traveille bien ; et y metra plus de viande la 
moitié que au commencement propousé n'avoitpar 
les ataintes que sa femme lui a dites . Et tantoust 
viennent les commeres et le proudomme va au davant , 
qui les festoye et fait bonne chiere ; et est sans 
chapperonpar la meson tant est jolis et semble ung foul , 
combien qu'il ne l'est pas . Il maine les commeres devers 
la dame en sa chambre , et vient le premier devers elle 
et lui dit : « M'amie , voiez cy vozcommeres qui sont 
venues . – Ave Maria , fait el , je amasse mieulx 
qu'elles fussent a leurs mesons , et si feissent elles 
si elles savoient bien le plesir que elles me font . – M'amie , 
fait le proudomme , je vous pri , faites trés bonne 
chiere . Lors les commeres entrent , elles desjunent , elles 
dignent , elles menjent a raassie . Maintenent 
boivent au lit de la commere , maintenant a la cuve et 
confondent des biens et du vin plus qu'il n'en 
entreroit en une bote . Et a l'aventure il vient 
a barrilz ou n'en y a que une pipe . Et le pouvre 
homme , qui a tout le soussy de la despense , va souvent 
veoir comment le vin se porte , quant il voit terriblement 
boire . L'une lui dit ung brocart , l'autre 
li gete une pierre en son jardin ; briefment 
tout se despent . Les commeres s'en vont bien 
coueffees , parlant et janglant , et ne se esmoient 
point dont il vient . Le pouvre home court 
jour et nuit et quiert la robe dessus dite et aultres 
chouses , dont a l'aventure il s'endette grandement . 
Or est il bien venu , or lui fault ouir 
la chanczon de l'enfant , or fault estre en donger 
de la nourrice . Or dira la dame dorenavant que 
oncques puis que el eut enfant , el ne fut saine . 
Or fault penser de soy acquiter des despenses 
qu'il a faites . Or lui fault restraindre son estat 
et croistre celui de sa femme . Or convendra qu'il 
se passe d'une robe en ung an et de deux paires de 
souliers , une pour les jours ouvrables et l'autre 
pour les festes , d'une sainture arse a deux ou 
trois ans . Or est entré en la nasse ou il a tant 
desiréentrer et n'en vouldroit pas estre hors , et 
use sa vie en douleurs et en tourmens qu'il tient 
a joies , veu qu'il ne vouldroit pas estre aultrement ; 
pour ce y est et languira tourjours 
et finera miserablement ses jours . 

La quarte joye de mariage 
si est quant celuy qui est marié a esté 
en son mariage et y demoure  .vi.  ou vii . , ix . ou 
 .x.  ans , ou plus ou moins , et a cincq ou six enfans , 
et a passé touz les maulx jours , les mallez nuiz 
et maleurtez dessus dites , ou aucunes d'icelles , dont 
il a eu maint mauvés repoux . Et est ja sa 
jeunesse fort reffroydie , tant qu'il fust temps 
de soy repouser , s'il peust , car il est si mat , si 
las , si dompté du traveil et tourment de 
mesnage qu'il ne lui chault plus de chouse que sa femme 
lui die ne face , més y est adurcy come ung veil asne 
qui par acoustumance endure l'aguillon pour le quel il 
ne haste gueres son pas qu'il a acoustumé d'aller . Le 
pouvre home voit et regarde une fille ou deux ou 
trois qui sont prestes a marier , et leur tarde , car on 
le cognoist ad ce qu'elles sont tourjours jouans et 
saillans . Et a l'aventure le proudomme n'a pas grant 
chevance , et il fault aux filles et aultres enfans 
robes , chausses , souliers , pourpoins , vitaille et aultres 
choses . Et mesmement les filles fault tenir joliement 
pour trois chouses : l'une pour ce que elles en seront 
plus toust demandees a marier de pluseurs gallans ; 
l'autre si est que les filles en avront bon cuer et 
goy de leur nature , et ja més ne seroientaultrement 
que elles ne fussent jolies ; l'autre si est que , 
si le proudhomme ne le vieult ores fere , il n'en 
sera ja rien pour lui , car la dame , qui a passé par 
ceste voie come elles , ne le souffreroit pas . Et , a 
l'aventure , qui ne les tendroit joliement , elles 
trouveroient maniere d'avoir leur jolivetez , dont 
je me tais . Si que le bon homme , qui est abayé 
de touz coustez pour les grans chargez qu'il a
a porter , sera mal abillé et ne lui chault més 
qu'il vive . Et auxi il souffist bien , car le 
poisson qui est en la nasse si avroit encore bon 
temps si l'en le lessoit vivre liens en languissant , 
més on lui abrege ses jours . Si fait on au bon home 
qui est mis en la nasse de menage par les tourmens 
que je dy et aultres innumerables . Et , pour ce , lui voiant 
les chargez dessus dites et ce qu'il a a faire come j'ay dit , 
il ne lui chault més qu'il vive , et est tout en nonchaloir 
come ung cheval recreu qui ne fait compte 
de l'esperon ne de chouse que l'en lui face . Ce non obstant , 
il fault qu'il trote et aille par païs pour gouverner 
sa terre ou pour sa marchandise selon l'estat dont 
il est . Il a , a l'aventure , deux pouvres chevaulx , 
ou ung , ou n'en a point . Maintenant s'en va a 
six ou a dix leues pour ung affaire qu'il a . L'autre 
foiz s'en va a ving ou a xxx . leues a une assise 
ou en parlement pour une veille cause ruyneuse 
qu'il a , qui dure dés le temps de son besaieul . 
Il a unes botes qui ont bien deux ou trois ans 
et ont tant de foiz esté reppareillees par le bas 
qu'elles sont courtes d'un pié et sans faczon , car 
ce qui souloit estre au genoil est maintenent au 
milieu de la jambe . Et a ungs esperons du 
temps du roy Clotaire, de la veille faczon , 
dont l'un n'a point de molete . Et a une robe 
robe de parement qu'i a bien cincq ou six ans 
qu'il a ; mais il ne l'a pas acoustumé porter si non 
aux festes ou quant l'en va dehors , et est de la veille 
faczon pour ce que , depuis que elle fut faicte , il est 
venu une nouvelle faczon de robes . Et , quelque jeu 
ou instrumens qu'il voie , il luy souvient tourjours de son mesnage et ne peut avoir plaisir en chose qu'il voye .; il vit moult pouvrement 
sur les chemins , et les chevaulx de mesmes , s'il en 
y a . Il a ung varlet tout dessiré , qui a une veille 
espee que son maistre gaingna a la bataille de 
Flandresou ailleurs , et une robe que chascun 
cognoist bien qu'il n'y estoit point quant elle fut 
taillee , ou au moins elle ne fut pas tailleesur lui , car les coustures de dessus les 
espaulles qui chaient trop bas . Il porte unes 
veilles bouges ou le bon homme porta son harnoys 
a la bataille de Flandres , ou a aultres abillemens 
selon l'estat dont il est . Brief , le bon homme fait 
le mieulx qu'il peut et aux maindres despens , 
car il y a assés a la meson qui le despent . Et ne 
sceit gueres de plet , et est bien pelicé d'avocatz , 
de sergeans et de greffiers , et s'en vient le plus 
toust qu'il peut a sa meson . Et pour l'affection qu'il 
a d'y venir , et aussy qu'il n'a voulu demourer entre voyes pour les despens qui sont grans, si arive a l'aventure a sa meson 
a telle heure qu'il est auxi pres du matin come 
du soir, et ne trouve que souper , car la dame 
et tout son menage sont couchez . Et prent tout en 
bonne pacience , car il a bien acoustumé . Et , quant 
a moy , je croy que Dieu ne donne adversité aux gens que
selon ce qu'il les sceit et cognoist francs et debonnaires pour 
pacianment endurer , et ne donne froit aux gens 
si non selon ce qu'ilz sont garniz de robes . Et s'il 
avient que le bon home arive de bonne heure moult 
las et travaillé et a le cuer pensif , chargié et engoisseux 
de ses besongnes , et cuide estre bien arivé , 
combien qu'il a esté maintes fois receu come il sera , la 
dame tence et tempeste par la maison . Et sachez : 
quelque chose que le bon home commande , les serviteurs 
n'en feront riens , car ilz sont touz a la poste de la 
dame , et les a touz endoctrinez . Et si ilz faisoient 
aucune chose contre sa doctrine , il comviendroit qu'ilz 
alassent ailleurs querir service . Et ilz ont bien 
essaiéla dame . Et pour ce , il pert sa paine de rien commander 
s'il ne pleist a la dame . Si le pouvre vallet 
qui a esté avecques lui demande aucune chose pour luy 
ou pour ses chevaulx , ilsera suspect et rebouté , 
qu'il n'ousera rien dire . Et ainxin le bon homme , 
qui est sage et ne vieult point faire de noise ne 
troubler sa famille , prent tout en pacience , et ce 
siet bien loing du feu , combien qu'il ait grant 
froit ; mais la dame et les enfans sont a l'environ . 
Et regarde a l'aventure la contenancede la dame , 
qui est maleet diverse et ne fait compte de lui 
ne de faire aprester a souper , et tence et dit 
parolles de travers , enfautes , qui tourjours 
chargent le pouvre home , qui ne sonne mot . Et 
avient souvent que , par la fain et le travail qu'il a , et pour 
la maniere de sa femme qu'il voit si merveilleuse ,quilfait 
semblant qu'il n'a rien en la meson , le bon home se 
cuide courrocer et dit : « Vroiement , dame , vous faites 
bien des vostres ! Je suy las et travaillé , et n'é beu et n'é 
mengé huy , et suy moillé jusques a la chemise : et 
vous n'en faites compte , ne ne me apresteza souper 
ne aultrement ! – Par ma foy , vous avez fait ung 
beau fait ! J'ay plus perdu en mon lin ou en mon 
chanvre , que je n'ay eu més qui leait mis en 
l'aive pour roïr pour ce que vous aviez mené le 
vallet , que vous ne gaingnerez , par le sacrement 
Dieu , de cy a quatre ans . Je vous avoye bien dit 
piecza , de par touz les deables , que vous feissés 
fermer nostre poullailler ou la martre m'a mengé 
trois de mes meres gelines couveresses , dont vous 
vous appercevrez bien du dommage . Et , par Dieu , 
si vous vivés , vous serés le plus pouvre homme de 
vostre lignage . – Belle dame , fait il , ne dictes point 
telles parolles ! Dieu mercy , j'ay assés et avré , si 
Dieu plaist , et ay de bonnes gens en mon lignage . 
– Quoy , fait el , de vostre lignage ? Par sainte Marie , 
je ne scay ou il sont , mais au moins ge n'en voy 
gueres qui vaillent . – Par Dieu , dit il , dame , 
il en y a de bons ! – Et que vous vallent ilz ? fait 
elle . – Qu'ilz me vallent ? fait le proudome . Més que me 
vallent les vostres ? – Que vous vallent mes amis ? fait 
la dame . Par le sacrement Dieu , vostre fait fust bien 
petit s'ilz ne fussent . – Et pour Dieu , fait il , lessez ester 
ces parolles pour le present ! – Certes , fait elle , ilz 
vous en respondroient bien si vous leur en parliez . » 
Lors le bon homme se taist , car a l'aventure il a 
doubte que elle die a ses amis qu'il die mal d'eulx , 
pour ce queel est de plus grant lignage qu'il n'est . 
Et lors se prent a plourer ung des petis enfans , 
qui est a l'aventure ung de ceulx que le bon home 
ayme mieulx ; et la dame prent une verge et le bat 
trés bien par despit du bon home plus que pour 
autre chose . Lors lui dit le proudome : « Belle dame , ne 
le batez pas ! » Et se cuide courrocer . Et la dame 
lui dit : « Sa , de par le deable , vous n'avez pas la 
paine de les gouverner ne il ne vous couste gueres ! 
Je suy nuit et jour sur piez! Que la malle boces'i puisse ferir ! 
– Haa , belle dame , fait il , c'est mal dit . – Avoy ! mon seigneur , 
dit la nourrice , vous ne savés pas la paine que 
ma dame y a et qu'ilz nous font endurer a les 
nourrir ! – Par ma foy , dit la chambriere , mon seigneur , 
c'est grant honte a vous quant vous venez de 
hors , que la meson deust estre toute resjoÿe 
de vostre venue , et vous ne faites que noise ! 
– Quelle noise , fait il , est ce la ? Par ma foy , 
je ne le fais pas . » Lors toute la famille est contre 
lui . Et ainxin le bon homme , soy voiant acullé de toz 
coustés , ou il a esté maintes fois , et voit bien qu'il 
n'y gaingneroit rien , s'en va souvent coucher sans souper , 
sans feu , tout moillé et morfondu . Et s'il soupe , Dieu 
soit comment et en quelle aise et plaisance ! Puis s'en 
va coucher et oyt les enfans crier la nuitee . Et la 
dame et la norrice les lessent a l'aventure crier 
tout a escient par despit du bon homme . Ainxin 
passe la nuyt en soussy et tourmens , qu'il tient a grant 
joye veu qu'il ne vouldroit pas aultrement estre . 
Pour ce , y est et y demourra tourjours , et finera 
miserablement ses jours . 

La quinte joye de mariage si 
est quant le bon homme qui est marié , par les 
grans travailx et painesqu'il a endurees et portees 
longuement , est mat et las et est ja sa jeunesse fort 
reffredie . Et a l'aventure il a femme de plus grant 
lignage qu'il n'est ou plus jeune , qui luy sont deux 
grans chouses , car nul ne se peut plus gaster que soy 
lesser enveloper en ces deux liens , pour ce que ce 
sont repugnances que l'en vieult acorder contre 
nature et raison . Aucunes fois ont des enfans et 
aucunes fois non . Ce non obstant , la dame ne s'est 
pas tant donné de paine come le proudomme , qui a 
moult travaillé a la tenir bien aise , et pour son 
estat que elle a voulu avoir tourjours jolis et de grant 
chatel . Et s'il n'y avoit que cela , si fault il qu'il aille 
avant , car elle ne vieult pas abesser sa lignee . Et 
le mary se tient moult honnouré de ce que Dieu 
lui fist la grace qu'il la peut avoir . Et avient souvent 
que , quant ilz se courrocent ensemble , elle lui dit par 
maniere de menaces que ses amis ne la lui baillerent 
pas pour la paillarder et qu'elle scet bien dont elle 
est venue . Et dit que , quant elle vouldra escripre 
a ses freres ou a ses cousins , qu'ilz la vendront tantoust 
querir . Et pour ce , ne lui ouse toucher de 
la main , quoy qu'il die de la bouche . Ainxin est en 
grant servage , ce me semble . Et peut bien estre que 
ses parens l'eussent plus haultement mariee 
et ne l'eussent pas baillee au bon homme , si ce ne 
fust ung petit eschapeillon que elle avoit fait en 
sa jeunesse , par je ne scey quelle malle aventure 
qu'il advint par chaude colle , dont le bon home 
n'avoit rien sceu ; ou a l'aventure en avoit bien 
oÿ parler et dire aucunes choses , mais le bon 
home , qui est fait a la bonne foy et du bon cresme , 
oÿt jurer a pluseurs bonnes gens que ce 
furent mauvais langages ; qui furent mauvesement 
controuvez et sans cause contre la bonne damoiselle ou 
bourgeoise , come pluseurs sont blasmees a grant 
tort , Dieu le sceit bien , par les joletrins allans et 
venans par les rues , quiparlent des bonnes proudes 
femmes quant autre chose n'en pouent avoir . Si est 
ainxin que la bonne dame , qui voit et regarde son 
mary qui a delessé l'esbat et toute joie et pense 
a acquerre chevance ou terre , et a l'aventure n'a 
gueres grant chevance , et pour ce il est chiche a la 
mise , qui n'est pas plaisant a la dame , pour ce que 
elle vieult souvent avoir nouveautez selon le 
temps , tant en robes , saintures que aultres choses , 
ainxin que elle voit en bonnes compaignies ou 
elle va souvent , aux dances et aux festes , avecques ses 
cousines et ses commeres , et avecques son cousin 
qui a l'aventure ne lui est rien . Et avient aucunes 
fois que , pour les grans aises ou elle est et 
pour les grans delitz et plaisances que elle prent 
aux festes et dances ou elle va continuellement , 
et que elle voit et oit dire pluseurs bonnes 
chouses , elle met en mespris son mary et fait 
ung amy tel que bon lui semble . Et si ainxin 
est , ja més elle ne amera son mary , car il est 
tout aultre que son amy , car il est avaricieulx 
et plain de pensees et de soussiz , et el n'est 
pas entree en celle avarice ou il est , et est en sa 
jeunesse , la quelle elle vieult emploier en plaisances 
et delectacions . Si va souvent ou elle scet 
qu'elle pourra voir son amy , qui est frois et jolis . Et 
aucunes fois avientque ne le peut voir de long temps en son 
honneur , mais elle a eu message que elle le doit 
veoir demain a certaine heure . Et quant vendra 
au soir, que le bon homme son mary est couché et se 
vieult esbatre avecques elle , a qui il souvient bien 
de son amy que elle doit veoir demain a certaine 
heure , trouve maniere de s'en eschapper , et n'y touchera 
ja et dit qu'elle est malade , car el ne prise 
rien son fait , pour ce que c'est trop pou de chose au 
regart de son amy , qu'i a huyt jours ou plus que 
elle ne le vit , et vendra demain tout affamé et 
enragé , car a l'aventure il a voillé et languy par 
rues et par jardins long temps , qu'ilz n'ont peu 
parler honnourablement ensemble . Et pour ce , 
quant il pourra demain avenir , il fera merveilles 
tant pour l'appetit que auxi pour le haste qu'il 
avra . Et peut estre auxi qu'ilz seront bien 
a loisir ensemble , en faisant l'un a l'autre toz 
les plesirs que homme pourroit pencer . Et 
sachez qu'elle fait a son amy cent chouses et 
monstre des secretz d'amours et fait pluseurs 
petites merencolies que elle n'ouseroit faire ne monstrer 
a son mary . Et auxi son amy lui fera touz les 
plaisirs qu'il pourra , et lui fera moult de petites 
bichoteries ou el prendra grant plesir , que nul 
mary ne savroit faire . Et s'il le savoit bien davant 
qu'il fust marié , si l'a il oublié , pour ce qu'il s'anonchallist 
et se abestist a soy quant ad ce . Et auxi ne le 
vouldroit pas faire , car il lui sembleroit qu'il le 
apprendroit a sa femme et que elle ne le scet point . 
Quant la dame a amy a sa plaisance et ilz se pouent 
trouver ensemble , et est a tart , ilz se font tant 
de joies que nul ne le pourroit dire , tant que le 
fait du mary n'est rien prisé . Aprés les quelx 
plaisirs la dame prent autant de plesir en l'esbat
de son mary come ung tasteur de vins d'un petit 
rippopéaprés ung bon ypocras ou pineau , car , 
quant aucunes fois celui qui a grant soif boit d'ung 
petit rippopé ou fusté , pour la grant soif qu'il a , il 
le trouve assés bon en beuvant , mais quant il a beu , 
il trouve ung mauvés desboit , et qui le vouldroit 
croire , il n'en bevroit plus si en deffault d'autre 
meilleur n'estoit . Auxi sachez que la dame qui 
a son marya sa plaisance , par neccessité et deffault 
d'aultre en prent aucunes fois pour passer sa 
soif et pour passer temps . Et pour ce , quant 
son mary s'i veult prendre et elle ne le veult pas, el lui dit : « Pour Dieu , 
fait el , lessés moy ester et actendez devers le matin . 
– Certes , m'amie , non feroy , tournez vous devers moy ! 
– Par Dieu , mon amy , vous me faites grant plesir si 
vous me lessés ester jusques a matin . » Lors la dame se 
tourne et le bon homme , qui ne lui ouse desplaire , la 
lesse jusques au matin . Lors la dame , qui pense a son ami 
et a entencion de le veoir le lendemain , dit a soy 
mesmes qu'il n'y touchera pas au matin et 
pour ce se lieve bien matin et fait semblant d'estre 
bonne mesnagere , et le lesse dormant . Et a l'aventure 
el a bien veu son amy et a fait ses plaisirs 
davant que son mari lieve , et aprés elle fait trop 
bien le menage . Aucunes foiz avient que elle ne 
se lieve point , més davant le jour , el se plaint et 
mignote tout a escient et d'aguet , et le bon homme 
qui l'a ouye lui demande : « Qu'avez vous , m'a mye ? 
– Vroiement , mon amy , j'ai si grant mal en ung 
cousté et ou ventre que c'est merveilles . Je croy 
bien que c'est le mal que j'ay acoustumé a avoir . 
– M'amie , fait il , tournez vous devers moy . – Par 
Dieu , mon amy , fait el , je suy si chaude que c'est 
merveilles et ne peu ennuyt dormir . » Lors le 
bon homme l'accolle et trouve que elle est bien 
chaude et il dit : « Voir ! » Mes c'est d'aultre maladie 
qu'el ne dit et qu'il ne cuide , quar el a par aventure 
songié que elle estoit avecques son amy et pour 
ce sue bien fort . Le bon homme la couvre bien , que le 
vent n'y entre , pour lui faire boire sa sueur , et luy 
dit : « M'amie , gardés bien vostre sueur et je feroy bien 
faire la besongne . » Lors le bon homme se lieve sans 
feu , a l'aventure sans chandelle , et quant il est temps 
que elle lieve , il lui fait faire du feu , et la dame dort 
a son aise et s'en rit tout par elle . Une autres foiz , le 
bon homme se vieult esbatre avecques elle et elle , qui 
c'est excusee par plusseurs fois come dessus , trouvera encore 
maniere de lui eschapper une aultre foiz si elle 
peut , car elle ne prise rien son fait . Et , que qu'en 
soit , le bon homme en a besoing et la baise et accolle , 
et Dieu scet come elle en est aise , s'il est ainxin 
qu'elle soit telle come dit est ; el dit ainxin : « Pleust 
a Dieu , mon amy , que vous ne le feissez ja més si je 
ne vous en parlasse premierement ! – Et comment , fait 
il , ne le feriez vous point ? – Par mon ame , mon 
amy , non , je cuide que nanil , et me semble que je en 
vauldroie mieulx . Et si j'en eusse au tant sceu 
avant que je fusse mariee , je ne l'eusse esté ja més . 
– Quoy dea , fait il , et pour quoy vous mariastes 
vous doncques ? – Par ma foy , mon amy , je ne scey . Je 
estoie jeune fille et fasoie ce que mon pere et 
mere me disoient - combien que a l'aventure 
el en avoit bien tasté davant ! - Qu'est ce a dire ? fait 
il . Je ne vous trouve nulles fois si non en ceste oppinion . 
Je ne scey que c'est . – Par mon ame , mon amy , si ce 
n'estoit vostre plaisir , je n'en vouldroye point . » Le bon 
homme est bien aise de ce qu'elle dit et dit en soy 
mesmes qu'elle est ainsi froide femme et qu'il ne luy 
en chault ; et a l'aventure elle est femme blanche et 
feminine et de petite corpulence , pour quoy ilcroyt 
mieulx . Lors il la baise et l'accolle , et fait ce qu'il 
lui plest . Et la dame , a qui il souvient d'aultre 
chose , voullist estre ailleurs et le lesse faire , et se 
tient pesantement et ne se aide point ne ne se 
hobe ne que une pierre . Et le bon homme travaille 
bien , qui est lourdt et pesant , et ne sescet pas si 
bien aider come d'aultres feroient . La dame tourne 
ung pou la chiere a cousté , car ce n'est pas le bon 
ypocras que elle a autres foiz eu , et pour ce li ennuye et 
lui dit : « Mon amy , vous me affollez toute ! » et auxi : 
« Mon amy , vous en vauldrés moins ! » Le bon homme 
se tient le plus legierement qu'il peut , qu'i ne li 
face mal , et y met bien longuement . Mais il en 
eschappe a quelque paine et craint bien une autre fois 
des'i metre , tant pour sa paine que pour doubte defaire 
desplesir a sa dame , car il croit qu'elle n'en vielt 
point ; si le met en telle dance qu'il croit que el 
est ainxin feble de complession , pour ce que 
a l'aventure el est ainxin descoulouree ; et pour ce le 
croit mieulx . Mais il avient que ceste dame vieult avoir 
robe ou aultre chouse de son mary , et scet bien ses condicions , 
c'est a ssavoir que , a l'aventure il est home qui 
scet bien ou il met le sien ; elle avise de le trouver en 
bon temps etpour avoir ce que elle demande . Et 
quant ilz sont en leur chambre en leur grans deliz et 
plaisances et que la dame voit qu'il a affere d'elle , 
elle lui fait si bonne chiere et si estrange que c'est 
merveilles , car femme bien aprinse scet mil manieres 
toutes nouvelles de faire bonne chiere a qui el veult . 
Et , en ce faisant , le bon homme est bien aise , qui n'a 
pas acoustumé a avoir bonne chiere . Lors l'accolle
et le baise , et le bon home lui dit : « Vroiement , m'amie , 
je cuide que vous me voulez aucune chose demander . 
– Par Dieu , mon amy , je ne vous demande rien 
fors que bonne chiere fassez ! Pleust a Dieu , fait elle , 
que je n'eusseja més aultre paradis fors estre 
tourjours entre voz braz ! Par Dieu , je n'en 
vouldroie point d'aultre ! Vroiement , fait elle , 
ainxin me veille Dieu aider que ma bouche ne atoucha 
oncque a homme fors a la vostre et a voz cousins 
et aux miens , quant ilz viennent ciens , que vous 
me commandez que je les baise . Mais je croy qu'il 
ne soit ou monde home si doulx ne si gracieux 
come vous estes ! – Non , m'amie ? fait il . Si estoit tel 
escuier qui cuida estre marié avecques vous ! – Fy ! 
Fy ! fait elle , par mon ame , quant je vous eu 
veu premierement , si vous vi ge de bien loing 
et ne vous fiz que entreveoir , mais je n'eusse 
ja més prins aultre et eust il esté daulphin 
de Viennois. Je croy que Dieu voulitainxin , que 
mon pere et ma mere me cuiderent marier 
a lui , mes ja més ne le feisse . Je ne scey que 
c'est , je croy qu'il estoit destiné que ainxin fust . » 
Lors fait ses plaisirs et la damme se rent 
assés agille et abille . Aprés dit au bon home : 
« Mon amy , fait elle , savez vous que je vous 
demande ? Je vous pri que ne me reffusez 
pas . – Non feroy ge , m'amie , par ma foy , si je 
le puis faire . – Mon amy , fait el , savez vous ? 
La femme de tel a maintenant une robe fourree 
de gris ou de menu ver . Je vous pri que j'en 
aye une . Par mon ame , je ne le dy pas pour 
envie que je aye d'estre jolye , més pour ce 
qu'il m'est avis que vous estes bien a la 
vallue de me tenir auxi honnestement et 
plus que n'est son mary . Et quant a moy , elle 
n'est pas a comparager a ma personne . Je ne 
le dy pas pour moy louer , mais , par 
Dieu , je le faiz plus pour ce qu'elle s'en 
tient ourgueilleuse que pour aultre chouse . » Lors 
le proudomme , qui a l'aventure est avaricieux , ou luy 
semble que el a assés robes , pense ung poy et puis 
lui dit : « M'amie , n'avez vous pas assés robes ? – Par 
Dieu , fait el , mon amy , ouyl . Et quant a moy , si je 
estoie vestue de bureau , je n'en faiz compte , mais 
c'est honte ! – Ne vous chault , m'amie , lessés les 
parler . Nous n'en em prunteronrien d'eulx . – Par 
Dieu , mon amy , voire , més je ne semble que 
a une chamberiere emprés elle . Non fais je emprés 
ma seur , et si sui ge aisnee d'elle , qui est laide 
chouse . » A l'aventure , le bon home lui baillera 
ce qu'elle demande , qui n'est que son dommage , 
car el en sera plus preste pour aller aux festes 
et aux dances que elle ne estoit davant . Et tel 
se aidera a l'aventure de la fourreure qu'il ne 
cuideroit ja més . Et s'il ne ly baille la dicte 
robe , sachez que , puis qu'el a bon cuer et 
goy et qu'elle l'a entreprins , elle en avra de 
quelque lieu qu'elle doye venir et quoy qu'elle 
couste . Et peut estre que elle a ung amy , 
mais il n'est pas riche pour la donner , quar 
a l'aventure est ung pouvre galant a qui elle 
tient son estat . Et pour ce elle avisera 
ung aultre galant , qui lui voult donner l'autre 
jour ung dyamant a une feste ou el fut , et lui 
envoia par sa chemberiere vingt ou xxx escuz d'or 
ou plus , més el ne les voulit pas si tost prendre . 
Et combien que elle l'avoit fort reffusé , elle lui 
fera encore aucun regart gracieux par le quel 
le gentil galant parlera encore a la chamberiere 
de la dame , qu'il encontrera en allant a la fontaine 
ou ailleurs , et ly dira : « Jouhanne , m'amie , 
j'ay a parler a vous . – Sire , fait elle , quant il vous 
plaira . – M'amie , fait il , vous savez l'amour que 
j'ay a vostre maistresse . Je vous pri que vous me 
dites si elle vous parla oncques puis de moy . – Par 
ma foy , dit la chamberiere , elle n'en dit que tout bien , 
et scey bien que elle ne vous veult point de mal . 
– Par Dieu , Jouhanne m'amie , dit il , souvengne vous 
de moy et me recommandez a elle , et par ma foy , vous 
avrez robe , et voiez cy que je vous donne . – Certes , fait 
el , je ne le prendroy point . – Par Dieu , fait il , si 
ferez , et vous pri que demain je aye nouvelles 
de vous . » La chamberiere s'en va et dit a sa dame : « Par 
ma foy , ma dame , j'ay trouvé gens qui sont en 
bon point . – Quelx gens sont ce ? fait la damme . – Par 
m'ame , ma dame , c'est tel . – Et que vous a il 
dit ? fait elle . – Par ma foy , il est en bon point 
jusques a l'autre assise , car ila les fievres blanches 
et est tel qu'il ne scet qu'il le fait . – Par Dieu , Jouhanne , 
fait elle , il est bel et gracieux . – Vroiement , fait 
elle , vous dites voir , le plus que je y voie venir , 
et est riche et bien trenché d'amer leaument , et 
feroit assés de biens a sa dame . – Par Dieu , Jouhanne , dit 
la dame , je ne puis rien avoir de mon mary , 
mais il fait que foul . – Et m'aïst Dieux , ma dame , 
c'est grant follie d'en endurer tant . – Par Dieu , Jouhanne , 
je ame tant celui que vous savez de piecza que 
mon cuer ne se pourroit adonner a ung aultre . 
– Par mon serement , ma dame , c'est follie de mectre 
son cuer en homme du monde , car ilz ne font compte 
des pouvres femmes quant ilz sont seigneurs d'elles , 
tant sont traistres . Et vous savés , ma dame , 
qu'il ne vous peut nul bien faire , mes vous 
couste assez a le tenir en estat . Et pour Dieu , 
ma dame , avisés vous en ! Et par Dieu , ma 
dame , celui dont je vous ay parlé m'a dit qu'il 
vous tendra bien en grant estat , et ne vous 
esmoiez ja de robes , car vous en avrez de toutes 
couleurs assez ; il ne se fault esmoier si non 
de trouver maniere que vous direz a mon seigneur 
qui vous les a baillees . – Vroiement , Jouhanne , je ne 
scey que faire . – Par m'ame , ma dame , avisez 
vous en , car je lui ay promis parler demain a 
matin a luy . – Et comment le feron nous , Jouhanne ? – Ma 
dame , lessez m'en faire ! Je iroy demain a la fontaine 
et je scey bien qu'il sera ou chemin pour 
parler a moy . Mes je lui diroy que vous ne 
vous y voullez accorder pour chose que je vous die , 
tant avez grant paour de deshonneur ; et de la 
avra esperance , et de la en plus nous en parlerons 
bien et il m'est avis que je feroy bien la 
besongne . » Lors la chamberiere s'en va au matin 
a la fontaine et rencontre le gallant , qui la 
actent passé a trois heures ; et auxi elle le fait 
actendre tout a essient , car s'il ne achaptoit bien 
les amours , il ne les prisseroit riens . Il vient a 
elle et la salue , et elle lui . « Quelles nouvelles , dit 
il , Jouhanne m'amie ? Que fait vostre maistresse ? – Par 
ma foy , fait elle , el est a l'oustel bien pensive 
et bien courrocee . – Et de quoy , fait il , m'amie ? 
– Par ma foy , fait elle , mon seigneur est si mal 
home que elle a trop mal temps . – Haa , fait il , 
mauldit soit il , le villain chutrin! – Amen ! 
fait elle , car nous ne pouons durer avecques 
lui en nostre meson . – Or me dites , Jouhanne , que 
elle vous a dit . – Par ma foy , fait elle , je 
lui en ay parlé , més el ne s'i accorderoit 
ja més , car elle a si grant paour de son seigneur 
que c'est merveilles et a affaire a ung si mal 
home ! Et si elle le vouloit ore , si ne pourroit 
elle , tant est gardee de son pere et de sa mere et 
de touz ses freres . Je cuide que la pouvre femme 
ne parla oncques puis a home que je demoure 
avecques elle – si a il quatre ans - fors a vous l'autre 
jour , et non obstant il lui souvient tousjours 
de vous . Et scey bien , selon ce que je puis cognoistre , 
que si elle vouloit amer , que elle ne 
vous reffuseroit pas pour nul aultre . – Jouhanne m'amie , 
fait il , je vous pri a jointes mains que 
vous me facés ma besongne et , par ma foy , 
vous serez ma maistresse a ja més . – Par mon 
serement , fait elle , je lui en ay parlé pour l'amour 
de vous , car par ma foy oncques més de 
telles chouses je ne me meslé . – Helas , m'amie , 
fait il , conseillés moy que je feroy . – Par 
mon serement , fait elle , le meilleur sera 
que vous parlez a elle , et il est bien a 
point , car son mary l'a reffusee d'une robe 
que el lui a demandee , dont el est moult 
courrocee . Je conseille que vous soiez demain 
a l'eiglise , et la saluez et lui dictes 
hardiement vostre fait , et lui presentez 
ce que vous luy vouldrez donner , combien 
que je scey bien que elle ne prendra rien , 
més elle vous en prisera plus et cognoistra voustre 
largesse et honneur . – Helas , m'amie , je voulisse 
trop qu'elle print ce que je lui veil donner ! – Par 
ma foy , fait el , elle ne le prendroit ja més , car vous 
ne veistes oncques plus honneste femme ne plus 
doulce , mais je vous diroy que vous pourrez 
faire aprés : vous me baillerez ce que vous li 
vouldrez donner et je feroy tant , si je puis , que 
elle le prendra ; au moins j'en feroy mon pouoir . 
– Vroiement , Jouhanne , vous dictes trés bien ! » Jouhanne s'en 
va riant a sa damme . « De quoy vous riés vous , 
Jouhanne ? fait la damme . – Par mon ame , ma dame , il 
en y a qui ne sont pas bien aise ! – Comment ? fait 
elle . – Certes , ma dame , il parlera demain a vous 
a l'eiglise . » Lors lui compte la besongne . « Gouvernez 
vous , fait elle , bien sagement et lui faites bien 
l'estrange . Toutes voies , ne l'estrangez pas trop et 
le tenez entre deux en bonne esperance . » Et va la 
dame a l'eiglise , et le gallant y est , passé a trois 
heures , en bonne devocion , Dieu le scet . Il se 
tient en lieu ou honte lui seroit s'il ne venoit 
donner l'eaue benoiste a la dame et aultres 
femmes d'estat qui sont avecques elle . Et elles l'en 
mercient , mais le pouvre homme leur feroit 
bien plus grant service , s'il pouoit et 
il leur plaisoit . Il advise que la dame demoure 
soullete en son banc , qui dit ses heureset est bien 
tiffee proprement a son pouoir et se contient doulcement 
come ung ymage . Il se approuche d'elle et parlent 
ensemble , més elle ne lui vieult rien accorder 
et ne vieult rien prendre de lui , mais tourjours 
elle lui respond enbellemaniere , qu'il cognoist bien 
que elle le ame bien et que elle ne craint que deshonneur , 
dont il est bien aise . Ilz se departent , 
et la damme et la chamberiere font leur conseil 
ensemble et concluent de leur besongne . Et dit la 
chamberiere : « Je scey bien , ma dame , qu'il a grant 
envie de parler a moy maintenant . Mais je luy 
diroy que vous n'en voulez rien faire , dont je 
suy bien marrie , tant ay grant pitié de lui . Et 
lui diroy que mon seigneur est allé dehors et qu'il 
viengne devers le soir , et je le mectroy en la meson 
et en vostre chambre , ainxin come si vous n'en saviez 
rien . Si ferez semblant d'estre bien marrie et 
le faictes bien travaillier , affin qu'il vous en 
prise mieulx , et dictes que vous crierez a la force 
et me appellez , et combien que vous n'aiez rien prins , 
il vous en prisera mieulx et vous donra aprés 
plus largement que si vous eussez prins de luy 
avant la main . Més je avré devers moy ce 
qu'il vous doit donner , car il le me doit bailler 
demain , et puis je luy diroy que vous ne l'avez 
voulu prendre , et lui diroy , puis que ainxin est 
que la chouse est faicte , qu'il levous donne pour avoir 
une robe , et vous me blasmerez fort davant lui de 
quoy je l'avré prins et que je ne le rendi . Mais que 
que soit , je mectroy la chouse en seurté , car , par Dieu , 
ma dame , il en y a de si rusez qu'ilz en ont trompés 
maintes . – Or avant , Jouhanne , faictes en ce que vous vouldrez ! 
» Lors s'en va Jouhanne et trouve le gallant , qui 
ly demande quelles nouvelles de sa dame . « Par Dieu , 
fait elle , je la trouve a recommencer , mais pour ce 
que m'en suy meslee , je vouldroye bien que vous 
fussés a ung , car j'ay paour que elle me descouvre 
a son mary ou a ses amis . Mais je scey bien , si je 
peusse tant fere que elle prenist ce que vous li 
donnez , vostre besoigne fust faicte . Et , par Dieu , je 
m'y essaieroy encore a luy faire prendre , et il 
est bien a point , car son mary l'a reffusee d'une 
robe dont elle a si grant envie que c'est merveilles . » 
Lors le gallant luy baille vingt ou xxx escuz 
d'or . Et Jouhanne luy dit : « Veez cy que j'ay avisé . 
Par Dieu , sire , vous estes homme de bien et ne 
scey qui m'a troublé , car par mon serement , je ne 
fis oncques pour homme ce que je fay pour vous , et 
vous savez bien le grant peril ou je me metz , 
car s'il en estoit sceu une seule parolle , il seroit 
fait de moy . Més pour la grant amour que j'ay a vous , 
ge feroy une chouse de quoy je me mectroy a l'aventure . 
Je scey bien que elle vous ame bien , et pour 
ce que mon seigneur n'y est pas , venez vous en par 
nostre huis derriere encore ennuyt de nuit , et je vous 
mectroy en sa chembre , – elle dort bien fort quar el 
n'est queung enfant – , et vous couchez avecques elle , 
car aultre remyde je n'y voy , et a l'aventure voustre 
besongne sera faicte , quar quant on est nu a nu sans 
y veoir , c'est grant chose , car telle fait estrange response 
le jour qui ne la feroit par la nuit en 
celuy cas . – Haa , Jouhanne m'amie , fait le gallant , je 
vous en mercie ! Il ne sera ja més que vous ne 
ayez la moitié en mon denier . » Quant vient 
la nuit , le gallant s'en vient ainxin que ordonné 
lui est par Jouhanne , qui a bien tout devisé a sa 
dame . Il se couche bien secretement , et quant 
elle , qui fait semblant de dormir , se sent embracer , 
elle tressault et dit : « Que est ce cy ? – M'amie , 
fait il , c'est moy . – Et , par le sacrement Dieu , 
ainxin ne ira pas ! » Elle se cuide lever et appelle 
Jouhanne , qui ne sonnemot et li fault au besoing , qui 
est grant pitié ! Et quant elle voit que Jouhanne ne 
sonne mot , elle dit : « Haa , je suy trahie ! » Lors 
bataillent ensemble par maintes manieres 
et estorses . Et en la parfin , la pouvre femme 
n'en peut plus et entre en la grosse alaine et se 
lesse forser , qui est grant pitié , car ce n'est rien 
que d'une pouvre famme seule . Et si ne fust de 
paour de deshonneur , elle eust bien crié autrement 
que elle n'a , mais mieulx vault garder son 
honneur , puis que ainxin est . Ilz accordent leur 
chalumeaulx et entreprennent de leur donner de 
bon temps . Ainxin se font les besongnes du bon 
homme son mary . Or a la dame sa robe que son mary 
ne li avoit voulu donner , qui lui a cousté et coustera 
bien chier . Or fait la dame tant que 
sa mere lui donne le drap davant son mary pour 
ouster toutes doubtes qu'ilen pourroitavoir . 
Et auxi la dame a fait acroire a sa mere que 
elle l'a achaptee de ses petites besongnes , que el 
a vendues sans ce que son mary en sache rien , 
oua l'aventure la mere sceit bien la besongne , qui 
avient souvent . Aprés ycelle robe , en fault une 
aultre , et deux ou trois saintures d'argent et 
aultres chouses , par quoy le mary , qui est sage , 
caut et malicieux comme j'ay dit , se doubte et 
a veu aucune chouse qui ne lui plaist pas , ou 
lui a esté dit d'aulcun son amy , car au long 
aller fault que tout soit sceu . Lors il entre 
en la rage de la jaleusie . Maintenant se 
met en aguet , maintenant fait semblant 
d'aller dehors et revient de nuit subitement pour cuder
sourprendre les gens . Maintenant se reboute en la 
meson , et a l'aventure voit assés de chouses , dont il 
tense et se tempeste , et elle replique bien , quar elle se sent 
bien de bonne lignee , et lui remembre bien ses amis , 
qui aucunes fois lui en parlent et sont en riote , et ja més 
le bon homme n'avra joye . Il sera servy de mensonges 
et le fera l'en pestre . Sa chevance se diminuera , son 
corps assechera . Il vouldra garder sa meson que le 
vent ne l'emporte et lessera ses besongnes . Briefment , 
ja més bien n'en avra . Et ainxin demourra en la 
nasse ou il est mis en grans tourmens , qu'il a prins 
et prent pour joies , car s'il n'y estoit , il ne fineroit 
ja més jucques ad ce qu'il y fust et ne vouldroit pas 
estre aultrement . Ainxin vivra en languissent 
tourjours et finera miserablement ses jours . 

La vie joye de mariage si est 
quant celui qui est marié a enduré toutes 
les paines et travailx dessus desclerez ou aucun 
d'iceux , et par especial il a femme qui est jeune et
de diverse maniere , et son mary est ung bon home 
qui a une trés grant amitié avecques elle et lui fait 
tous les pleisirs qu'il peut . Et ja soit ce que 
elle soit proude femme , elle met son intencion d'estre mestresse et de savoir les besongnes de son 
mary , et fust il president , et s'en vieult entremettre
et faire aucunes responces , si mestier est . Et est 
toute condicion de femme de sa nature telle : quelque 
mary que el ait , ja soit que el soit bien aise et ne 
lui fault riens , elle met tourjours son entente 
a metre son mari en aucun songe ou pencee . Et 
aucunnes foiz que le mari et sa femme sont en leur chambre 
en joye devers le matin en toutes joies et liesses , et 
le mary la lesse en la chambre ou elle se tiffe et 
appareille joieusement en faisant bonne chiere , et 
s'en va fere aprester a digner et pense de ces 
besongnes par la meson , et quant il est temps de 
digner , il apelle la dame , més une de ses servantes 
ou ung des enfans li vient dire que la dame 
ne dignera point , lors lui dit : « Alez luy dire , fait il , qu'elle s'en vienne . » Lors s'en va la servante ou l'enfantet lui dit : « Ma dame , mon seigneur 
vous mande que vous en venez digner , car il 
ne mengera jusques ad ce que vous soiez venue . 
– Va lui dire , fait elle , que je ne digneroy point . » 
Alez luy dire , fait il , qu'elle s'en vienne . Lorsfait 
sa response et le bon homme vient a elle et lui demande : 
« Qu'avez vous , m'amie ? » et elle ne lui sonne mot . 
Et le bon homme vient et enquiert que elle a et 
s'esbahist fort , combien qu'il li a autres foiz veu 
jouer le personnage , més , pour enqueste qu'il 
puisse faire , il n'en avra ja aultre chouse . 
Et en effect elle n'a riens , més elle joue ainxin . 
Et a l'aventure el ne vendra point digner pour chose 
que ilpuisse fere . Aucunes foiz il fait tant que el vient et 
la maine par dessoubz l'esselle come uneespouseque 
l'en maine digner , et est ja la viande froide tant l'a 
fait actendre , et encore fait elle telle contenance et 
et telles serimonies que elle ne mengera ne lui auxi , 
qui est si beste qu'il s'en donne mal aise . Et de tant 
qu'il l'avra plus chiere , de tant lui fera el plus de 
melencolies pour lui donner soussy , et fait trés bien , 
car une femme n'a que fairede mectre paine a aquerre la grace de celui qui l'aime grandement et qui luy fait tous les plaisirs qu'il peut , mais elle doit bien faire compte d'acquerre l'amour de celui quine 
tient compte d'elle par la belle chiere et beaux services . 
Et lui semble bien qu'elle fait beaux faiz , quant 
elle fait son mary souvent plain de soussy et de 
pencees . Aucunes foiz il est que le seigneur va 
hors de l'oustel a ses besongnes et amaine ung ou 
deux de ses amis avecques lui a sa meson , pour ce qu'il 
a affere d'eulx ou qu'ilz ont affaire de lui . Et 
avient aucunes foiz , pour ce qu'il est dehors comme dit 
est ,envoie ung vallet le premier devers sa femme 
et lui prie que el face trés bien appareiller l'oustel 
pour faire bonne chiere a ses amis qu'il amaine 
avecques lui , car il leur est moult tenu et a affaire 
d'eulx , en la priant auxi que elle face aprester des 
viandes tant qu'ilz soient bien aises . Le vallet 
arive devers la dame et la salue et lui dit : « Ma dame , 
fait il , mon seigneur s'en vient cy au giste et viennent
avecques lui quatre hommes d'estat , et vous 
prie que vous facez trés bien appareiller tout et qu'ilz soient bien aises . 
– Par ma foy , fait elle , je ne m'en mesleray ja ! Je 
n'ay que faire de ses festes ; que n'y est il venu lui 
mesmes ? – Je ne sçay , ma dame , fait le varlet , mais il m'a ainsy dit .– Ce m'aïst Dieux , fait elle , tu es ung 
mauvés garczon et te mesles de trop de chouses . » 
Lors le varlet se taist et la dame entre en sa 
chambre , et est telle que elle n'en fera aultre 
chouse , et , qui pirs est , el envoiera touz ses 
serviteurs dehors , les ungs sa et les autresla , et 
ses filles , si elle en a , ou ses chamberieres sont 
bien aprinses que elles doivent dire au bon home 
quant il sera venu . Or s'en vient le proudomme et 
appelle , et une des filles ou des chamberieres lui 
respond . Lors demande le bon homme si tout est 
bien appresté . « Par ma foy , mon seigneur , fait elle , ma 
dame est bien malade fait il ; il n'y a qui face 
rien . » Le bon home est courrocé , et maine ses amis 
en la salle ou ailleurs selon son estat , ou il n'a 
feu ne rien prest . Ne demandez s'il est bien aise , 
car a l'aventure ses amis qu'il a amenez virent 
bien quant il envoiale vallet davant , dont ilz 
puentbien noter que quant que le seigneur commande 
n'est pas arest de parlement ! Le bon home huche 
et appelle ses gens , més il ne trouve a l'aventure 
que ung pouvre vallet ou une pouvre veille qui 
ne pourroit gueres faire , que la dame a retenuea 
l'aventure pour ce que elle sceit bien qu'ilz ne pouent 
rien faire . Il vient en la chambre de la dame et 
lui dit : « Belle dame , que n'avez vous fait ce que 
je vous avoye mandé ? – Sire , fait el , vous commandez 
tant de choses d'unes et d'aultres que l'en ne scet 
aux quelles entendre ! – Saincte Marie , fait il en 
se gratant la teste , vous m'avez fait le plus 
grant desplesir du monde , car voiez cy les gens 
du monde a qui je suy plus tenu . – Et que en 
pui ge més , sire , fait elle , ne que voulez vous que 
j'en face ? Nous avons bien maintenant a faire 
de voz conviemens ! Par ma foy , fait el, il pert 
bien que vous n'estez guere sage , mais au fort 
faites a vostre guise , car il ne m'en chault . - Je vous 
demande , belle damme , pour quoy vous avés envoiez 
les vallez dehors . – Et savoy je bien , fait 
elle , que vous en eussez a faire ? » , combienque elle les avoit 
envoiez tout de gré . Le bon homme , qui vieult 
entendre a adouber la faulte , lesse les parolles 
et s'en va bien doulant , car il amast mieulx 
a l'aventure , telx gens pouent ce estre , avoir 
perdu cent escuz d'or , més a la dame n'en chault 
de tout cela . Elle le cognoist bien , il ne la
mordra ja , quar el l'a autres foiz veu . Briefment il 
court par la maison et ralie ce qu'il peut trouver 
de ses gens , et fait le mieulx qu'il peut . Or demande 
le bon homme des nappes , des touailles ouvrees et 
blanches , més on lui rapporte qu'il n'en peut point 
avoir . Il va devers la dame et lui dit que ces seigneurs , 
qui sont ces parens et ces especiaulx amis , l'ont
moult demandee , si la prie moult doulcement que 
el les vienne veoir et les festier et faire bonne 
chiere . « Et que iroi ge faire ? fait elle . – M'amie , je 
vous prie que vous y venez pour l'amour de moy . 
– Certes , fait elle , je ne iroy point : ilz sont tropt 
grans maistres et ilz ne prisent rien pouvres 
femmes . » Lors a l'aventure el ira , et si el y va , elle 
fera telle chiere et telle contenance qu'il vallist 
mieulx au proudome que elle n'y eust oncques esté , 
car ces amis cognoistrontbien sa maniere et que 
leur venue ne li plaist pas . Et si elle n'y vient , 
le bon home li demande des touailles et des servietes . 
« Des touailles ? fait elle , il en y a dehors 
de plus belles qu'i ne leur appartient , pour plus 
grans mestres qu'il ne sont . Et quant mon frere 
ou mon cousin , qui sont de auxi bon lieu comme 
il sont , viennent ciens , ilz n'avront nullez aultres . 
Et auxi toutes les aultres sont en la buee . Non 
pour tant , je ne le dy pas pour les touailles , 
mais auxi bien ai ge perdu mes clefz dés a matin . Voiez la chamberiere qui les quiert en celle 
place , car je ne scey que j'en ay fait , pour ce que 
j'ay tant a faire que je ne scey au quel entendre 
et en ay la teste toute gastee . – Vroiement , fait il , 
je suy bien trompé ! Vroiement , fait il , je rompré 
les coffres . – Par ma foy , fait elle , vous ferez une 
belle chouse ! Je m'en actens a vous et vouldroye 
que vous les eussés derompuz . » Lors il ne sceit 
que faire et se passe o ce qu'il trouve et cuide qu'elle 
die vroy , et vont a table . Or fault il avoir 
du vin frois , car celui qui est en despence n'est 
assez bon més ne peut trouver le guibelet , que 
la dame ne le vieult pas , et n'y a froumage ne 
aultre chouse , més convient a l'aventure en aller 
querir chiés les voisins . Le page du bon home 
est avecques les pages de ses amis en l'estable et leur 
compte comment la dame fait le malade , tant est 
courrocee que leurs maistres sont liens . Or 
s'aprouche le temps d'aller coucher et ne peut le 
bon homme avoir linceulx frois pour les clefs 
qui sont perdues , ne orillers ne fins couverchefs . 
Si fault que ilz couchent en linceulx 
communs . Or s'en vont les amis au matin , qui 
ont bien veu la contenance de la dame . Et leurs 
vallez comptent en chemin ce qu'ilz ont aprins 
avecques le page du proudomme . Si s'en raudenten 
chevauchent , et toute voies ilz n'en sont pas bien 
contens et dient qu'ilz n'y entreront mais en piece . 
Et vallist mieulx au proudomme avoir assez perdu 
du sien que les y avoir menez . Quant vient au matin , 
il vient a sa femme et lui dit : « Vroiement , dame , je me 
merveille moult de vostre maniere ne je ne savroie 
comment me gouverner avecques vous . – Ave Maria ! 
fait elle . Et y a il tant affaire avecques moy ? 
Hellas ! fait elle , je ne fine jour et nuit de nourrir 
porcs , poulcins , oaies , et fille et travaille et fais le 
mieulx que je puis , tant que j'en mourroy avant 
mes jours ; et encore ne puy ge avoir une heure de 
pacience ! Et vous ne travaillez si non a despendre 
et a gaster tout , et a gens dont je n'ay que faire . – Que 
faire ? fait il . Ce sont gens qui me pouent bien nuire 
ou aider . » Lors soubvient au bon homme que , quant 
ung escuier du païs vient – qui est ung grant galant 
– vient liens , n'a rien espargné . Et toute voies le bon 
homme li a dit qu'il ne vieut point que elle le ateraige 
en sa meson , car il n'y a que faire . Et elle lui a 
responduque c'est il qui l'i fait venir et li repplique 
sur le tout . Adonc commence la noise et a l'aventure 
la batra , més il fera que foul . Si li dit le bon 
homme : « Par le salut que je actens a avoir , s'il 
avient que ja més le trouve ciens ne que vous 
parlez a lui , je vous feroy la plus courrocee que 
vous fustes oncques . – Par ma foy , fait elle , il ne m'en 
chauldroit s'il estoit pendu ! Mais ainxin est , car 
« qui ne peche si encourt » . Si je fusse femme qui me 
gouvernasse mauvesement , je ne me mervoillasse 
pas et fusse mieulx de vous que je ne suy . » Or sont 
en noise et , a l'aventure par malice de lui ou d'elle , 
ilz seront une piece sans coucher ensemble , et 
est ce qu'elle demande a l'aventure , car l'escuier 
dont il lui a parlé a l'aventure vendra la nuit 
par l'uis derriere ou montera par une fenestre. 
Aprés convient que la chouse se repaise et convient 
que le bon home commence la paix et la flete , ne 
il n'est si grant mensonge , tant soit elle estrange , 
que elle ne croye tantoust , més que ce soit a sa 
louenge , car femme vieult tourjours estre flatee . 
Or passe ainxin le temps jusques ad ce que le bon 
home trouve par aventure la dame parlent a 
l'escuier dessus dit en la meson ou a l'eiglise , ou a 
une feste ou il a esté , dont il entre enplus grant 
jaleusie que davant . Il se desfrit et entre en plus 
grant pencee et espie et enquiert , dont il fait que 
foul , quar noble cuer de homme ne doit point enquerir 
des du fait des femmes . Car si le bon home 
sceit une foiz la faulte sa feme , il entrera en 
telle maladie , car ja més nul medicin ne l'en 
guerira . Et puis qu'il enquiert et serche sa honte 
et il la trouve , il est bien raison qu'il enduret 
le mal qu'il a serché et quis . ence cas je le tien 
pour perdu , car tourjours il lui courra surs et elle 
pirs en fera , Et sera en grant peril de ses biens 
et de son corps . Et veillesse le sourprendra : il 
assotira et abestira du tout pour le droit du jeu . 
Ainxin est en la nasse enclous en douleur et en 
tristesse qu'il prent pour joie , veu qu'il ne vouldroit 
point estreaultrement . Et s'il s'en repent , il n'est pas 
temps . Ainxin demourra en tourmens tourjours 
et finera miserablement ses jours . 

La septiesme joye de mariage si 
est que aucunes foiz celui qui est marié 
trouve une trés bonne femme , sage et de trés bien 
condicionnee . Et avient auxi aucunes foiz qu'il trove 
une femme qui est une trés bonne galloise , qui ne 
reffuseroit ja més raison qui la lui ouffreroit . 
Mais sachez , de quelle condicion qu'elle soit , proude 
femme ou aultre , il y a une reigle generalle en 
mariage que chascune croit et tient : c'est que son 
mary est le plus meschent et le moins puissent 
au regard de la matere secrete que touz les 
autres du monde . Et avient souvent que le 
jeune homs , qui est vert etrequoquillé , se 
marie a une jeune bonne fille et proude femme , 
qu'i prennent des plaisirs ensemble tant et tout 
ce qu'ilz en pouent avoir pour ung an , deux ans ,  .iii.  
ans ou plus , tant qu'ilz refredissent leur jeunesse . 
Mais la femme ne se gaste pas si toust come l'omme , de 
quelque estat qu'il soit , c'est pour ce qu'elle ne prent
pas les paines , les travailz , les soussyz qu'il prent ; 
et s'il ne fasoit ores si non soulacer et jouer , si seroit 
l'omme plus toust gasté quant ad ce . Bien est vroy 
que la femme , tant que elle porte enfans et est 
grousse , qu'elle est bien empeschee , et a l'enfantement 
a grant paine et douleur ; mais ce n'est rien a 
comparer envers ung soussy que ung homme 
raisonnable prent de pencees profondes pour 
aucune grant chose qu'il a a ffaire . Et quant est de 
la paine de l'engroisse ou de l'enfantement , je ne m'en 
merveille nyent plus que d'une geline ou d'une oaye , 
qui met hors ung grous euf come le poing par 
ung partuis ou par avant vous n'eussés pas mis 
ung petit doy . Et si est ce auxi grant chouse a Nature 
de faire l'un come l'autre . Et si verrez une 
geline se tenir plus grasse en ponnant chascun jour , 
que ne fait ung coq , car le coq est si beste qu'il 
ne fait a journee que li querre vitaille et la lui 
baille ou bec . Et la geline ne s'esmoye que de 
menger et de caqueter et se tenir bien aise . Et 
ainxin le font les bons proudes hommes mariez , 
qui en sont bien a louer . Aprés avient que le bon 
homme est bien escuré et detiré , qui tourjours a 
paine et travail et soussy et pense ailleurs . Il ne se 
applique plus a tel esbat, ou bien pou pour complere 
a sa femme . Et auxi il ne pourroit pas fere comme il 
souloit et se lasche du tout en celui cas . Si la femme 
ne le fait pas , més est auxi puissante comme el 
fut oncques quant ad ce , et pour ce que sa livree est 
diminuee chascun jour , les plaisances , les delitz , les 
beaux semblans qui se fasoient ensemble en la 
jeunesse et en la puissance du mary tournent en 
noise et en riote . Et auxi commepetit a petit la 
livree se diminue , ilz commencent a rechigner . 
Et quant la livree ne souffist pas a la dame , pousé que 
elle soit bonne proude femme et que el n'a nulle volenté 
de mal faire , si ne lesse elle pas a croire 
que son mary est de maindre puissance que les 
aultres , et a meilleur raison de le croire , pour ce que elle 
ne essaya oncques que lui et il ne lui suffist pas . 
Et par raison ung homme doit suffire a une 
femme , ou Nature n'avroit pas bien proporcionnees 
les chouses . Et auxi je croy que , si ung 
home ne suffisoit a une femme , que Dieu et l'Eglise 
avroient ordonné que chascune en eust deux 
ou tant qu'il lui suffiroit . Et aucunes foiz aucunes 
se metent a l'aventure de essaier si les aultres 
sont de auxi petit pouoir come les mariz . Et 
lors celle qui se met a l'aventure le croit mieulx 
que davant , car par aventure elle prent ung compaignon 
dont elle ne peut finer si non a grant 
paour et a la goulee , et est tout affamé et fait 
merveillez quant il y peut avenir . Et si el avoit 
tenu son mary par avant meschant et de petit pouoir , 
elle le croit encore mieulx de present , car les 
plaisances presentes sont tourjours mieulx 
en souvenance que celles qui sont passees ; si le croit 
plus fermement que davant , car experience est la 
maistresse . Et avient auxi que celui qui se marie 
trouve femme qui est bonne galoise et entent bien 
raison qui la li dit , la quelle croit auxi bien de son 
mary come l'autre quej'ay dit , car a l'aventure 
elle en a essaié des autres dont le fait est mallement 
plus grant que celuy du bon home , qui ne s'en 
donne pas grant paine , car il sceit bien qu'il la 
trouvera tourjours pres lui . Et sachés que les 
hommes fontle contraire de ce que dit est , et sachés 
car , quelques femmes qu'ilz aient , ilz croient generallement 
qu'elles soient meilleurs que toutes 
les aultres . Aucunes foiz la reigle fault , més 
c'est entre aucuns ribaux desesperez et sans raison 
qui n'ont point d'entendement . Et si 
voit on voulentiers que pluseurs mariz louent leurs 
femmes en racomptent les biens qui sont en elles , et 
ne leur est point avis qu'il en soit nulles pareillez 
et ou ilz peussent trouver tant de biens , si bonnes 
denrees ne si bon apetit . Si voit on souvent , quant 
une femme est veufve , el se remarie a ung autreet aucunes 
foiz ne actent pas ung mois pour essaier si 
l'autre sera auxi chetif et de petit pouoir come celui 
qui est trespassé . Et aucunes foiz avient auxi que 
elle ne lui tient ne foy ne leauté . Si avient 
souvent que la femme qui ainxin se gouverne gaste 
tout et met tout a perte par son mauvés gouvernement , 
et follement baille les biens que le pauvre mary 
acquiert a grant travail , selon l'estat dont il 
est , et les despent en moult de manieres , tant a son 
amyque a veilles maquerelles que a son confesseur , 
qui est ung cordeler ou ung jacopin, qui a 
une grousse pencion d'elle pour la absoubdre 
chascun an , car telles gens ont voulentiers le pouoir 
du pape . Et le bon homme le mary se contient 
le plus sagement qu'il peut sans faire grans 
despens . Et acompte ce qu'il peut avoir de revenue , 
de pencion ou de marchandie , selon l'estat 
dont il est , et sa despence . Sitrouve bien compté 
et rebatu que sa chouse neva pas bien et 
est en grant soucy . Lors , quant il est en retrait , 
il en parle a sa femme qu'il ayme mieulx que soy 
mesmes et lui dit : « Vroiement , m'amie , je ne scey 
que c'est , més je ne scey que noz biens deviennent , 
soit argent , soit blé , vin ou aultres choses . Et quant 
a moy , j'ay tourjours l'ueil a regarder et gouverner 
nostre fait , tant que je n'en ouse pas avoir une robe . 
– Vroiement , mon amy , je m'en esbahiz comme vous 
faictes . Je ne scey auxi que ce peut estre , car je le 
cuide mener et gouverner le plus beau que je 
puis et le plus doulcement . » Si ne scet le bon home 
ou il tient et vient a pouvreté et ne scet que 
penser , fors seullement qu'il dit et conclut a lui 
mesmes qu'il est ainxin maleureux et que c'est 
Fortune qui lui court sus et qui regne contre lui , 
ne il ne croieroit ja més chouse qui lui fust 
dite contre sa femme , etauxi il ne trouvera ja més 
qui rien lui en die , ou aventure sera , car celuy 
avroit bien pou a faire qui lui en parleroit , et 
aprés il seroit le plus grant ennemy qu'il pourroit 
avoir . Et avient aucunes foiz qu'il a ung bon amy 
qui voit tout le petit gouvernement qui y est et 
ne se peut tenir de le lui dire qu'il se donne 
garde de sa meson , sans plus lui en dire , ou a l'aventure 
lui dira tout l'estat come il est clerement , 
dont il sera moult esbahy . Si s'en va et fait 
mauvese chiere , dont sa femme cognoist bien qu'il y a quelque chose et se doubte bien a l'aventure de 
l'autre qui lui a dit , pour ce qu'il l'avoit fort blasmee 
més , si Dieu plaist , elle se chevira bien . Le bon home 
ne lui en dit riens encore et se pense qu'il la 
essaiera et lui dit : « M'amie , il me fault aller a xij . 
lieues d'ycy . – Et quoy faire , dit elle , mon amy ? – Il 
me convient , fait il , y aller pour telles choses et pour 
telles . – Je amasse mieulx , fait elle , mon amy , que vous 
envoiassez ung vallet . – Je croy , fait il , que je y avroye 
dommage , més je revendré dedens deux ou trois 
jours . » Lors s'en part et fait semblant d'aller 
hors et s'embuche , et se met en lieu que , s'il va rien 
en sa meson , il savra bien . Et la dame , qui a 
senti de ce que l'en lui a dit , a mandé a son amy 
qu'il ne viennet pas pour nulle chouse qui soit , 
car elle s'en doubte bien . Ainxin se gouverne 
la damme si sagement que , Dieu mercy , son mary 
n'y trouvera ja faulte . Quant le bon homme a bien 
orillé et escouté , il fait semblant de ariver 
a sa meson et fait bonne chiere , car il croit que 
tout ne soit que mensonge . Et auxi il n'est 
point a croire que la famme qui tant lui fait bonne 
chiere et le baise et accolle si doulcement et l'appelle 
« mon amy » peust ja més faire telle chouse , et 
auxi il voit bien qu'il n'en est riens . Et quant 
il est a son secret , il dit a sa femme : « Vroiement 
m'amie , l'en m'a dit certaines parolles quine me 
plaisant pas . – Par Dieu , mon amy , je ne scey que 
scey que c'est , mais il a ja grant piece que vous 
faites mauvaise chiere . J'ay eu grant paour que vous 
eussez aucun grant domage ou quenoz amis fussent 
mors ou prins des Anglois . – Ce n'est pas cela , dit 
il , més c'est pis que vous ne dites . – Ave Maria ! 
dit elle , et quelle chouse peut ce estre ? S'il vous 
plaist , vous me le direz . – Certes ! ung mien 
amy m'a dit que tel se maintient avecques vous et 
assés d'autres chouses . » Lors la damme se saigne 
et fait grant admiracion , et se prent a soubzrire 
et dit : « Mon amy , n'en faites plus mauvese chiere ! 
Par ma foy , mon amy , je vouldroie estre auxi 
bien quicte de touz mes pechiés comme de celuy . » 
Lors elle met ses mainssur sa teste et dit : « Mon 
amy , je n'en jureroy pas de celui tant seulement , 
mais g'en donne au deable tout quanqu'il en a 
dessoubz mes deux mains si oncques bouche 
d'omme toucha a la moye si n'est la vostre et a voz 
cousins et aux miens par vostre commandement . Fy , 
fy , fait elle , et est ce cela ? Mon amy , j'ay grant 
joye dont vous le m'avez dit , car je me doubtoie 
que ce fust aultre chouse . Et je scey bien 
dont ses parolles sont venues . Mais pleust 
a Dieu , mon amy , que vous sceussez pour quoy il le 
vous a dit ! Par ma foy , vous en seriez bien esbahy , 
pour ce qu'il ce fait tant vostre amy . Mais au fort , 
je suy bien aise dont il aresvoillé le chat qui 
dort! – Et quoy y a ? fait le bon home . – Ne vous chault , 
mon amy . Vous le savrez bien une autre foiz . – Vroiement , 
fait il , je le veil savoir . – Par Dieu , mon 
amy , fait el , je estoye bien courrocee de quoy vous le 
faisiez si souvent venir ciens et lessoye a le vous 
dire , pour ce que vous disiez que vous l'amiez 
tant . – Dites le moy , fait il , je vous en prie ! – Certes , 
mon amy , il n'est ja mestierque vous le sachez . 
– Dites le moy , car je le veil savoir . » Lors el le 
baise et l'accolle moult doulcement et li dit : « Ha 
a ! mon trés doulx seigneur et amy , et me voulent ilz faire 
mal de vous , les faulx traistres ! – Or me dites , 
m'amie , qui c'est . – Par Dieu , mon amy que je ame 
sur toutes chouses qui sont en terre , le traistre 
en qui vous fiez , qui vous a dit les parolles , 
m'a priee plus de deux ans pour vous cuider 
trahir ; més je l'ay moult reffusé , et y a mis 
moult grant paine en maintes manieres ; et quant 
vous cuidiez qu'il venist ciens pour l'amour de 
vous , il n'y venoit que pour traïson , ne il ne se 
vouloit cesser jusques a nagueres que je luy ay 
dit et juré que je le vous diroye . Més je n'enduroye 
le vous dire , car il ne m'en chaloit , 
pour ce que je suy bien seure de moy et ne vouloye 
point metre de noise entre vous et lui , et cuidoye tousjours 
qu'il se teust . Hellas ! ce n'est pas sa faulte 
qu'ilne vous a fait honte ! – Sainte Marie , fait il , est 
il bien traistre ! Quar ja més ne me doubtasse de lui . 
– Par Dieu , mon seigneur , s'il entre ja més en vostre meson et 
que je sache que vous parlez ja més a lui , je ne 
tendroy ja més mesnage o vous , car , par ma foy , de 
moy n'avez vous garde : si Dieu plest , je n'y commenceroy 
pas maintenant ! Je pri a Dieu a jointes 
mains que , a l'eure qu'il m'en prendra voulenté , que 
le feu descende du ciel qui me arde toute nue. 
Hellas ! mon trés doulx amy , fait elle en l'accollant , 
moult seroye traistresse si je vous fasoie mauvestié 
ne traïson , qui estez si bel , si bon , si doulx 
et si gracieux et voulez tout ce que je veil ! Ja 
Dieu ne plaise que vive tant que je soye si 
paillarde ! Et auxi , mon amy , je veil et vous 
pri que vous deffendez ou faictes deffendre 
vostre houstel a celui dont le traistre m'a acusee , 
combien que au deable soit l'ame de moy si 
oncques jour de sa vie il m'en parla ! Mais , 
de par Dieu , je ne veil plus qu'il vienne en 
lieu ou je soye . » Lors se prent a plourer et 
le bon homme l'apaise et lui promet et jure 
tout quanque el lui a dit , si non qu'il ne deffendra pas sa maison au jeune compaignon qui n'en peut més , et luy jureque ja més il n'en croira rien ne n'en escoutera homme du monde . 
Toute voies il ne sera ja més qu'il n'en ait le 
remors et le cuer ung poy mathé . Et conclusion : 
son amy , qui lui avoit ce dit par trés grant bien , sera 
dorenavant le plus grant ennemy qu'il ait . Ainxin 
est abesté le proudome et pest l'erbe et est transfiguré 
en une beste sans enchantement . Or a il dit du 
mesnage et est en la nasse bien enclous , et 
fera mieulx la dame a sa guise que elle ne fist 
oncques més . Et n'en parle ja més nul au bon 
homme , car il n'en croira ja més riens . Et celuy 
que l'en lui a dit qui lui fasoit la villanie sera le 
meilleur amy que ja més il puisse avoir . Veillesse 
le sourprendra , et a l'aventure cherra en 
pouvreté , de la quelle ja més ne relievera . Voiez 
cy la plaisance qu'il a trouvé en la nasse de 
mariage . Chascun ce moque de lui : l'un dit qu'il est bien Jehan Beausire , l'autre le monstre au doit , l'autre ditque 
c'est grant dommage pour ce qu'il est bon home ; l'autre 
dit qu'il n'en peut challoir et que ce n'est que 
la regle du jeu et qu'il n'est que une beste . 
Les gens notablez l'en debouteront et en lesseront 
sa compaignie . Ainxin vit en paine et 
en douleur qu'il prent pour joies , es quelles 
demourra tourjours , et finera miserablement 
ses jours . 

La huictiesme joye de mariage 
si est quant celui qui est marié a tant 
fait qu'il est entré en la nasse , ou il est soulacié et 
y a prins touz plaisirs et deliz par deux 
ou trois ou quatre ans ou plus ou moins et a 
commencé ja a reffredir sa jeunesse et vieult 
entendre a une autre besongne , quar l'en ne pourroit 
pas tourjours jouer aux barres et ne pourroit 
l'en pas bien courre et tournerensemble. Et a l'aventure 
il a eu assez des meschances et maleuretez 
dessus dites , dont il est fort debatu , tant qu'il n'a 
garde de s'en fuir , car il est bien dompté et bien 
atachié . Et auxi a l'aventure sa femme a deux ou 
troys ou quatre enfans , ou plus ou moins , et est 
grousse encore , mais el est plus malade de 
ceste groisse que de toutes les aultres , dont le 
bon home en est en grant soussy et en grant douleur 
de lui querir ce qu'il li plaist . Or approuche 
le temps de l'enfantement ou elle est tant malade 
que c'est merveilles , et tant que les femmes 
ont grant paour que elle n'en puisse eschapper , 
mais le bon homme la voue aux sains et aux 
saintes , et auxi elle se voue a Nostre Dame du Puy 
en Auvergne , a Rochemadour et en pluseurs aultres 
lieux . Or avient , Dieu mercy , qu'ilz ont ouy les 
prieres du bon home et se delivre sa femme d'un 
bel enfant , et fust ores le daulphin de Vionnois, 
et acouche longuement . Les commeres viennent 
et se font les levailles belles et grandes . La dame 
est bien gouvernee et bien aise , et s'efforce fort . Si advient 
que elle et trois etquatre de ses commeres s'esbatent 
en la meson de l'une d'elles pour galler et parler 
de leurs chouses . Et sera aventure s'il n'y a aucun 
fatras – dont je me tais – , dont elles despendent et 
confondent plus de biens a celle gallerie que le bon 
homme n'eust pas en huit jours pour tout son mesnage . 
Le temps nouvel s'approuche et les vertuz 
s'esmouvent par l'emfluence des elemens et des 
planetes , si convient aller aux champs jouer . Lors 
emprenent a aller en quelque pelerinage et , quelque 
besongne que les mariz aient a faire , il ne leur 
en chault . Lors la dame dont nous parlons dit : 
« Vroiement , ma commere , je ne scey comment je puisse avoir congié de mon mary . – Comment vous pourrez avoir congié ? dit l'autre . De cela , ma commereje ne me soucy point . – Par 
Dieu , ma commere , dit l'autre , nous irons toutes et 
ferons bonne chiere ; et y vendra ma commere telle et 
mon cousin tel » , qui a l'aventure ne lui est rien , 
mais c'est la maniere de dire . Et ont entreprins 
d'aller en voage pour ce qu'ilz ne pouent pas bien 
faire a leur guise en leurs mesons . Or est emtreprins 
le veage , et se departent d'ensemble . 
La dame de quoy nous parlons s'en va a sa meson et 
fait mauvese chiere , et le bon home auxi vient 
de la ville ou d'ailleurs de ses besongnes , et lui 
demande que elle a . « Sire , fait elle , je suy corrocee , 
car l'enfant est trop malade » – le quel en 
effect est tout sain ! « Il est , fait elle , si chault que 
c'est merveille , et m'a dit la nourrice qu'il a 
deux jours qu'il ne print la mamelle , mais 
elle ne l'ousoit dire . » Le bon homme est bien 
dolant et le vient regarder et veoir , et lui en 
vient les lermes aux yeulx de pitié . La nuit 
vient et quant ilz sont a leur privé , la dame suppire 
et commence a dire : « Vroiement , mon amy , vous 
m'avez bien oubliee . – Comment ? fait il . – Ne vous 
souvient il , fait elle , comment je fu tant malade 
de noustre enfant et que je me voué a Nostre Dame 
du Puy et de Rochemadour ? Et vous n'en 
faites compte ! – Avoy ! fait il , m'amie , ne savez 
vous pas comment j'ay tant a fere que je ne scey auquel 
obeir ? – Par Dieu , fait elle , je ne seroy ja més 
aise jusques ad ce que je m'en soye acquitee . Et 
par ma foy , j'ay ma creance que l'enfant est malade 
du pechié que j'en ay fait . – M'amie , fait 
il , Dieu scet bien la bonne voulenté que nous 
avons . – Haa ! fait elle , ne m'en parlez plus , quar 
certes je iroy , s'il plaist a Dieu et a vous , et auxi 
ma mere et ma commere telle et mon cousin tel y 
vendront : je ameroye mieulx le souffretage d'ailleurs . »
Et quoy qu'elle die , s'il y a souffrete , le 
bon home l'avra et non pas elle ! Le bon home 
pense en ce veage , car a l'aventure il n'a pas bien 
ce qu'il lui fault et est en grant soussy . Or s'approuche 
Quasimodoqu'il fault partir et aller 
oïr les oiseaulx ; et convient qu'il face finence 
de chevaulx selon son estat , et convient que 
elle ait robe a chevaucher . Et a l'aventuraira 
ung tel galant en la compaignie qui li fera 
et service voulentiers sur le chemin , du bien 
de lui et de sa courtoisie . Et auxi pourra estre 
que le bon homme ira avecques elle , més s'il y va , il 
lui vaulsist mieulx , de quelque estat qu'il soit , 
qu'il demourast a l'oustel , et deust ores porter 
pierres a son coul touz les jours ; car peut 
estre qu'il n'a point de vallet , et convient qu'il lui 
face service sur les chemins . Et s'il avoit 
vingt vallez , il ne souffiroit pas , ou auxi 
ne seroit elle pas contentes'il n'avoit paine et 
meschief a desmesure . Maintenent elle dit 
qu'elle a ung estref trop long et l'autre trop 
court ; maintenent lui fault son mantel ; 
maintenant le lesse ; puis dit que le cheval trote 
trop dur et en est malade ; maintenent elle 
descent , et puis la fault remonter pour 
passer ung pont ou ung mauvés chemin ; 
maintenent elle ne peut menger et si convient 
que le bon homme , qui a plus troté que ung chien , 
trote par my la ville a lui querir ce qu'elle demande , 
et ce non obstant elle ne prendra rien en pacience . 
Et encore les aultres femmes de la compaignie dient 
ainxin au bon home : « Vroiement , mon compere , vous 
n'estes pas bon home a mener femmes par païs , car 
vous ne savez rien de les gouverner . » Le bon homme 
les escoute et passe temps , quar il est ainxin acoustumé 
a noise et a travail come goutieres a pluye . 
Or arivent au Puy en Auvergne a quelque paine 
et font leurs pelerinages . Et Dieu sceit si le 
bon home est bien debouté et foullé en la presse 
pour passer sa femme ! Or lui baille sa femme 
sa sainture et ses patenoustres pour les touchier 
aux reliques et au saint ymage de Nostre Dame . 
Et Dieu sceit s'il est bien empressé et s'il a de 
bonnes coudees et de bons repoux ! Or y a de 
riches dames , damoiselles , bourgoises , qui 
sont de leur compaignie , qui achatent patenoustres 
de coral , de gest ou d'ombre , anneaulxou aultres 
joyaulx . Or fault il que sa femme en ait auxi 
bien come les aultres , et a l'aventure le bon home 
n'a pas trop de chevance , mais nyentmoins 
il fault qu'il en pourvoye . Or s'en reviennent , 
et autelle paine que le bon home avra eu a aller 
l'avra au revenir , et pourra estre que l'un de ses chevaulx 
se recroira ou demourra par aucun accident 
de morfonture , de releveure ou d'aultre chose , et 
convient au bon home en achapter ung aultre et 
a l'aventure il n'a pas de quoy . En ce cas , il conviendra 
qu'il trote a pié et qu'il soit tourjours quant 
et quant . Et encore lui demande elle souvent des 
prunelles des bussons , des serises etdes poires , 
et tourjours lui donne paine , et avant lesseroit 
elle cheoir son fouet ou sa verge ou aultre , a fin 
qu'il les amasse pour les lui bailler . Or se rendent 
en la meson ou le bon home a bien mestier de repoux ; 
més encore n'est il pas temps , que la dame , qui est 
lassee , ne fera rien de xv . jours si non parler o 
ses commeres et cousines , et parler des montaignes 
que elle a veues et de belles chouses et de tout ce que 
lui est avenu . Et par especial el se plaint du bon 
home en disant qu'il ne lui a fait nul service du 
monde et que elle en est toute morfondue . Et le 
bon home trouve a l'oustel tout le mesnage bossu: 
briefment , il a toute la paine . Et s'il y a aucun 
bien , elle dira que c'est par elle et par son bon 
gouvernement ; et si la chouse ne va bien , elle 
tensera et dira que c'est par lui . Dorenavant 
elle vouldra voiager et estre tourjours par 
chemins , puis que el y a commencé . Le sien se gastera , 
et veillira et sera gouteux ; le mesnage croistra , 
et la despence . Elle dira dorenavant qu'elle 
est quassee des enfans et des veages , et tensera et 
devendra toute maistresse de la maison . La est le 
bon home en la nasse bien enclous , en douleurs et en 
gemissemens qu'il prent et repute pour joies , es quelles 
il sera tourjours , et finera miserablement ses jours . 

La neufviesme joye de mariage 
si est quant le jeune homme s'est mis en la nasse 
et en la prison de menasge ; et aprés les delitz qui 
y sont . premierement trouvez , la femme sera a l'aventure 
diverse et malle – et n'en y a gueres d'autres – et 
tourjours a actendu a avoir auctorité et seigneurie 
en la meson autant come son mary , ou plus 
si elle a peu . Mais a l'aventure il est homme sage et 
malicieux et ne li a pas voulu souffrir , més a 
resisté par maintes manieres , et y a eu pluseurs 
argumens et repliques entre eulx par maintes foiz , et 
aucunes foiz y a eu batailles . Més que quece soit , non 
obstant contre guerres qui ont duré entre eulx 
vingt ou xxx . ans ou plus , est demouré en ses 
pocessions victorieux . Et pouez penser si en tant 
de temps il a eu assez a souffrir , car peut estre 
qu'il a eu une grant partie des adversitez et 
tribulacions dessus dites qui sont contenues cy aprés . Més 
nyentmoins , il est demouré victorieux et n'a point 
esté de fait envilleny ne de son deshonneur , més 
a eu a souffrir , qui y penseroit bien . Si avient que , 
pour les grans paines et travailz , les mallez nuiz 
et les froidures qu'il a eues pour acquerre chevance 
et vivre a honneur , come ung chascun doit faire , ou pour 
accidens ou pour veillesse , le bon home chiet en langour 
de maladie , de goute ou d'autres choses , tellement qu'il 
ne se peut lever quant il est assis ne partir d'un 
lieu , ou est percus d'une jambe ou d'un bras , ou lui 
sont venuz pluseurs autres accidens que l'en voit avenir 
a pluseurs . Lors est la guerre finee et est tournee la 
chance mallement , quar la dame , qui est assés en beau 
point et plus jeune a l'aventure que lui , ne fera plus 
rien si non ce qu'il lui plaira . Le bon home est atrapé , 
qui avoit fort entretenue la guerre par maintes 
manieres . Les enfans , que le bon homme avoit tenuz 
en doctrine et tenuz court , seront mal instruiz dorenavant , 
car si le proudome les vieult blasmer , la dame 
sera contre lui , dont il a grant deul a son cuer . Et encore 
est en dongier de touz ses serviteurs pour le 
service qu'il lui fault , qui est bien grant . Et combien 
qu'il a auxi bon sens qu'il eut oncques , si lui font ilz 
acroire qu'il est assoti , pour ce qu'il ne peut hober 
d'ung lieu . Et a l'aventure son filz ainsné vouldra 
prendre le gouvernement de soy par la substance de sa mere , 
come celui a qui sa mort tarde , dont il est assez de telx . 
Et quant le proudomme se voit ainxin gouverné , et que 
sa femme , ses enfans et serviteurs ne font compte 
de lui et ne font rien qu'il commande , et mesmement 
ne voulent pas , a l'aventure , qu'il face testament , 
pour ce qu'ilz ont senti qu'il vieult aucune chouse 
donner a l'eglise ou pour ce qu'ilne vieult pas donner a 
sa femme ce qu'el lui demande , etle lessant aucunes foiz 
demy jour en sa chambre sans aller devers lui , et endure 
fain et soif et froit , et pour ce , le proudomme , qui a esté 
discret et sage et encore a trés bon sens , entre en desolacion 
moult grant de pencees et dit a soy mesmes 
qu'il y pourverra , et mande sa femme et ses enfans , 
laquelle femme lesse a l'aventure a coucher o lui pour 
son ayse , car le bon home ne peut plus rien faire et 
se plaint et deult. Hellas ! touz les plesirs qu'il fist 
oncques a sa femme sont oubliez , mais a elle souvient 
bien des riotesqu'il lui a menees , et dit a ses voisines 
qu'il lui a esté mal home et lui a mené si malle 
vie que , si elle n'eust esté femme de grant pacience , el n'eust 
peu tenir menasge avecques lui . Et qui pis est 
, elle dit souvent au bon home que elle est certaine que 
pechié lui nuist . Et a l'aventure el est une veille 
saiche , aigre et arguant , qui se venge ainxin de lui 
de ce que elle n'avoit peu estre mestresse de lui 
le temps passé , pour ce qu'il estoit homme discret et 
sage . Et pouez bien penser si le bon home est 
bien aise de estre ainxin appistollé ! Et quant la dame 
et ses enfans sont davant lui , come dit est , il dit a la femme : 
« M'amie , fait il , vous estes la chose du monde que 
je doy plus amer , et vous moy ; 
et sachez que je ne suy pas content de moult de 
chouses qui me sont faictes ! Vous savez que je suy seigneur 
de la meson et seroy tant come je vivroy ; mais l'en ne 
me fait pas semblant , car si je estoye ung pouvre 
home qui allast querir le pain pour Dieu , l'en ne 
me devroit pas faire ce que l'en me fait . Vous savez , 
m'amie , que je vous ay amee et chier tenue et ai mis 
grant paine a soustenir nostre estat et nostre fait , et voz 
enfans et les miens se portant mal envers moy . – Et 
que voulez vous que je face ? fait la dame . L'en vous 
fait tout le mieulx que l'en peut : vous ne savez 
que vous demandez ! Més « qui mieulx vous fait et 
pis vous a » , et oncques vous ne fustes aultre : je 
scey bien a quoy m'en tenir . – Haa ! belle dame , 
lessés en ester les parolles , car je n'en ay plus que fere ! » 
Le bon homme parle a son filz aisné : « Enten a moy , 
beau filz , je regarde ton gouvernement , qui ne me 
plaist pas . Tu es mon filz aisné et seras mon 
principal heriter si tu te gouvernes bien . Mais 
je regarde que tu te donnes auctorité de prendre le 
gouvernement de mes biens . Ne te metz point 
si avant et pense de moy servir et de me obeir 
come tu doiz faire . Je t'ay esté bon pere , car je 
n'ay pas empiré mon heritage , més l'ay bien 
acreu et amendé et t'ay amassé des biens assez . 
Car si tu faiz le contraire , je te jure par ma foy 
que je te feroy desplaisir et que tu ne joïras de 
chose que Dieu me ait donnee , et t'en prens garde ! 
– Et que voulez vous , fait la dame , qu'il vous face ? L'en 
ne savroit comment vous servir : on avroit trop a 
faire qui vouldroit estre tourjours o vous ; et il 
fust mestier que vous et moy fussons en paradis : ce 
ne seroit pas mesouan grant dommage . Vous ne savez 
que vous demandez : n'estez vous pas bien aise ? 
– Or , belle dame , fait il , taisiez vous en et ne le soustenez 
pas , car c'est tourjours vostre maniere ! . » Lors 
se departent et parlent la dame et le filz ensemble 
et dient qu'il est assoty ; et pour ce qu'il menace le filz , 
ilz dient qu'il est en voie d'empirer son heritage , 
qui n'y pourverra , et concluent ensemble que home 
du monde ne parlera plus avecques lui . Le filz vieult 
entrer en gouvernement plus que davant , quar la mere 
le soustient . Ilz s'en vont et dient a chascun que le 
proudomme est tourné en enfance , et travaille le 
filz a faire metre le bon homme en tutelle , et luy 
font acroire qu'il a perdu le sens et le memoire , 
combien qu'il est auxi sage qu'il fut oncques . Et s'il 
vient aucun a l'oustel parler a lui , le quel avoit 
acoustumé a tenir bonne meson et faire bonne 
chiereaux gens qui le venoient veoir , et demande 
le proudomme a la dame , et elle respond : « Par 
ma foy , il est en la chartre Nostre Seigneur . – Et comment , 
fait il , lui est il avenu ? – Par ma foy , fait elle , 
il est come ung innocent et du tout tourné en 
enfance ja piecza . Dieu soit loué , fait el , de quanqu'
il me donne ! Car je suy bien chargee de grant 
mesnage et n'ay qui s'en mesle que moy . – Vroiement , 
fait il , c'est grant dommage , et si m'en mervoille bien , 
car il n'a encore gueres que je le vi auxi sage home 
come il en avoit point en cest païs . – Ainxin est , 
fait elle , de la voulenté de Dieu . » Ainxin est gouverné 
le bon homme , qui a vescu honnourablement , 
et se gouvernast bien et son mesnage , qui le 
voulist croire . Or pouez pencer si le bon home 
use sa vie en grant languisson , qui ne peut partir 
d'ung lieu et ne peut aller ne dire les grans 
tors que l'en lui fait . Ainxin vit en languissent 
et use sa vie . Ja més n'avra joye et est de mervoilles 
qu'il ne entre en desesperance ; et si feroitil si n'estoit 
qu'il est sages homs . Si lui convient prendre 
en pacience , quar aultre remyde n'y peut il metre , 
ne homme ne parlera a lui si non par congié . Et 
quant a moy , je croy que c'est cy une des grans douleurs 
qui soit sur terre ! Ainxin fait le proudomme sa 
penitance et ploure souvent ses pechiez en la 
nasse qu'il avoit tant desiree et avoit prins si 
grant paine a y entrer , dont il n'ystra ja més . Et 
s'il n'y estoit , il ne fineroit ja més jucquesad 
ce qu'il y fust entré . Et ainxin sera en 
languissent tourjours et finera miserablement ses jours . 

La dixiesme joye de mariage 
si est quant celui qui est marié est 
mis dedens la nasse pour ce qu'il a veu les 
aultres poissons qui se esbanoient dedens , ce luy 
semble , et a tant travaillé qu'il a trouvé l'entree 
pour estre a ses plaisirs et deliz , come dit 
est . Et peut l'en dire que l'en le fait entrer en 
la nasse de mariage come l'oisilleurfait venir les 
oiseaux de riviere dedens la forme par certains oiseaulx affaictez que on appelle sembeaulx , qui sont oiseaulx de leur nature atachez a la forme, et leur 
donne a menger du grain , et les autres oiseaux , 
qui ne font que voller de riviere en riviere pour 
trouver viande qui leur plaist , cuident qu'ilz soient 
bien aises . Hellas ! ilz ne le sontpas , car ilz sont 
tenuz chascun par le pié atachié et sont apportez 
a l'ostelen ung sac ou en ung pennier , l'un sur 
l'autre a grant douleur contre leur nature . 
Moult fussent aises les pouvres oiseaux 
prisonniers , si fussent en la liberté que sont les 
aultres , qui pouent aller de riviere en riviere 
et tasterde toutes viandes ! Mais quant ilz 
voiant les aultres pasturer come dit est , ilz 
se mectent avecques eulx a grans vollees et 
grant haste , que l'un ne atent point l'autre , si 
non aucuns oiseaulx rusés qui ont veu et ouy 
parler de la fourme et l'ont bien retenu et ne l'ont 
pas mis en non challoir , mais s'en tirent arriere 
come du feu , car les pouvres oiseaulx 
qui sont dedens ont perdu leur liberté , que 
ja més ne recouvreront , mais demoureront 
en servage tourjours . Et qui pis est , on leur 
abrege leurs jours ! Mais non obstant ce , 
celui qui est marié , dont nous parlons , a avisé 
a se mectre le moins mal qu'il a peu , ou a l'aventure 
l'a fait sans gueres y aviser . Et que que 
soit , il cuide avoir joies , delicez et esbatemens 
la ou il est mis aucunes foiz, més il a trouvé tout 
le contraire. Et aucunes foiz avient , par ne scey 
quelles chouses que l'en dit que ce sont aventurez, carathemens ou malefices , que sa femme ne 
l'ameroit ja més . Et lui est avis , ce dit a sa 
cousine ou a sa mere quila blasme , que quant 
elle est emprés son mary , que la chair li 
espoint come asguilles , ne ja més ne feroit 
amour ne plaisir a son mary . Et dit encore 
qu'il ne peut rien faire si non quant il plaist 
a ceulx qui ont fait le sort , combien qu'ilz en ont 
bien grant voulenté . Voiez cy bien grans 
tourmens , ce me semble , come qui avroit grant 
soif et avroit la bouche touchant a l'eaue et ne 
pourroitboire ! Et avient souvent que telles femmes qui sont 
en tel estat ont ung amy que , quant ilz sont ensemble , 
il n'est pas envoulsté , més se aide bien de 
ses menbres o l'aide qu'ilz y mectent . Auxi 
avient souvent que le mari , par le mauvés gouvernement 
de sa femme et de son amy , s'en apperceit etla batra . 
Et aucunes foiz elle pourchace a lui faire villennie , 
qui est avenu a pluseurs . Et aucunes foiz avient 
que , pour les malles noises qu'il li maine et auxi 
qu'il la bat , qu'elle se va et plante son mari pour reverdy. Més non obstant , il en est aucuns mariz 
qui enragent et serchent et querent par tout , et 
vouldroient avoir donné tout leur meuble qu'ilz 
l'eussent trouvee . Et quant elle c'est ung pou esbatue 
et voit la bonne voulenté de son mary , 
elle a aucuns de ses amis qui traictent avecques 
la mere , qu'elle die qu'elle a tourjours esté avecques 
elle et que la pouvre fille s'en estoit allee pour 
ce qu'il la vouloit affoller . « Je ameroy mieulx , 
fait la mere au mary , que vous la me baillassez 
du tout que la batre ainxin , que je scey bien que 
ma fille ne vous fist oncques faulte . » et lui en 
fait grant serement . « Or regardez , fait elle , si 
elle fust de mauvés gouvernement , la pouvre 
fille estoit perdue par vostre faulte ! » Et sachez qu'il 
est avenu a aucuns que l'en leur fasoit boire de 
mauvés brouez affin de porter les braies ou pour 
autres choses pires . Il avient aucunes foiz que l'ome ou la 
femme demandent estre separez : le mary aucunes fois 
accuse la femme et la femme accuse le mary . Ilz se sont 
mis en la nasse et en voulissent estre dehors ; il n'est 
pas temps de s'en repentir . Ilz pledoient fort et 
avient aucunes foiz , pour ce qu'ilz ne alleguent pas causes 
suffisans pour avoir separacion ou ne preuvent pas 
suffisanment leur entencion , le juge dit par jugement 
qu'ilz tendront leurs mariages et les amonneste. 
En oultre les liens ou ilz estoient premierement , 
ilz ont ce loppin d'avantage , car ilz ne estoient pas 
assez bien, et en oultre se sont fait moquer a tous . Aucune 
fois avient qu'ilz alleguent causes suffisantes l'un 
contre l'autre , pour quoy le juge par jugement les separe 
et leur deffent a grousses paines qu'ilz se tiennent 
chastement en continence . Mais veez cy qu'il en 
avient : l'un ou l'autre , ou touz deux , se maintiennent 
follement et font leurs voulentez ou il leur plaist . 
Aucunes foiz une telle femme s'en va de chambre en 
chambre a une bonne villeet fait tout son plesir . 
Ilz se cudent estre mis hors de la nasse et cudent 
estre eschappez , més ilz sont pis que davant ! Or 
est home, de quelque estat qu'il soit , gasté et affolé 
en ce monde , et la femme auxi . Ilz ne se pouent 
plus marier ne lui ne l'autre . Si ilz ont grans 
pocessions et sont de grant lieu , leur nom est 
perdu et mourront sans heritiers . L'ome est moult 
ahonté de sa feme qui est vulgaument affollee , 
car a l'aventure quelque gallant la tient a sa 
meson davant lui honteusement . Et me semble 
que c'est ung des grans tourmens que home 
peut avoir . Or a il du mesnage ! Ainxin use 
sa vie en la nasse , ou il vivra en languissant 
tourjours , et finera miserablement ses jours . 

La onziesme joye de mariage 
si est quant ung gentil gallant , jeune et 
jolis , s'en va par païs gaiement et est en franchise 
et peut aller de lieu en lieu a son plesir 
sans nul empeschement , et va au long de l'an en 
pluseurs lieux et par especial ou il sceit dames , 
damoiselles , bourgeoises ou aultres femmes selon 
l'estat dont il est . Et pour ce qu'il est jeune , 
vert et gracieux et amoureux et est encore 
simple, bien bejaune, il ne s'esmoye de nulle 
chose fors de ses delitz, plaisances trouver . 
A l'aventure , il a pere et mere , ou l'un ou l'autre , 
a qui il est toute leur joie et n'ont enfant que 
lui et pour ce le montent et appareillent bien. 
Et s'il tientaucune dame , damoiselle , bourgeoise 
ou aultre qui eust affaire de lui , il s'emploieroit 
voulentiers ; et vient en ung houstel 
ou il a une belle damoiselle , qui est a l'aventure 
de plus hault lignage que lui , ou maindre , ou est 
bourgeoise ou d'aultre estat . Més quoy que soit , 
elle est trés belle et honneste et de si trés belle maniere 
que c'est mervoilles . Et pour ce que el est si belle 
et si bien renommee , elle a esté plus prisee et 
plus priee et y sont venuz plus de supplians . Et a 
l'aventure en y a eu tant qu'il en y a eu ung qui 
tant lui a ouffert de raison qu'elle ne l'a peu 
reffuser ; car femme raisonnable et de bonne complession 
sanguine est franche et debonnaire et ne 
pourroit ja més reffuser une supplicacion , si 
celui est tel qui la presente qu'il face poursuite 
suffisante et convenable , combien que toutes les 
aultres de toutes les complessions entendant bien 
raison , s'il y a qui bien leur donne a entendre la 
matiere . Et retournons a la jeune damoiselle , la 
quelle par importunité et impression d'un pouvre 
compaignon qui , par plusseurs foiz lui a dites 
ses complaintes , lui octroye ce qu'il lui demandoit . 
Et a l'aventure el est fille de la meson , niepce ou 
parente , et est tellement avenu qu'elle est grousse , 
a laquelle chouse n'y a remide si non le celer et 
reparer la chouse a mieulx que l'en peut . Et 
auxi la dame qui l'a sceu , qui est assés sage femme , 
y mectra , si Dieu plaist , bonne provision . Et le 
pouvre homequi a ce fait en est banny et n'y 
vient plus . Et feist voulentiers la dame tant 
qu'il la prenist a femme , mais a l'aventure il est 
ung pouvre clerc ou d'aultre estat que l'en ne 
la lui bailleroit pas ; ou a l'aventure est marié , 
qui avient souvent . Et Dieu en pugnist aucunes foiz 
les mariez par semblables paines , car ilz trahissent 
leurs femmes , qui est follie , car ilz ne scevent 
pas ce que l'en fait , et quar sa femme qui se sent 
envillenie ne vault riens si el ne met paine a 
enavoir retour . Il fault prendre la chose comme el 
est avenue a la pouvre fille qui est grousse , et 
n'a gueres de temps ; et elle mesmes n'en sceit rien , 
car elle n'est que ung enfant qui ne sceit que c'est . 
Mais la dame , qui sceit assés de chouses , l'a bien 
cogneu , car la pouvre fille vomist au matin 
et devient palle . Or s'avise la dame , qui sceit tout 
le Veil Testament et le Nouvel , et appelle la fille bien 
secretement : « Vien cza , fait el , je t'ay aultres foiz dit 
que tu es perdue et deshonnouree d'avoir 
fait ce que tu as fait . Mais ce qui est 
fait est fait . Ge cognois bien que tu es grousse ; dim'en 
verité ! – Par ma foy , fait la jeune fille , qui n'est 
que ung jeune tendron qui ne fait que vitailler 
entre xv . et xiiij . , ma dame , je n'en scey rien . – Il me 
semble , dit la damme , que quant vient au matin , je 
te voy vomir et fere telle contenance et telle . 
– Vroiement , fait elle , ma dame , il est vroy que le 
cuer me fait mal . – Haa , fait la dame , tu es 
grousse sans faulte ! Ne sonne mot et n'en fay semblant 
du monde et garde bien que tu faces ce que 
je te diroy . – Voulentiers , ma dame , fait l'enfanton . 
– N'as tu pas veu , fait la dame , tel escuier qui vient 
souvent ciens ? – Oil , vroiement , ma dame . – Or avise 
bien , quar il y vendra demain , et garde que tu luy 
faces bonne chiere et de bonne maniere . et quant tu 
verras que moy et les aultres gentilz hommes et femmes 
parlerons ensemble les ungs aux aultres , gete tousjours 
les yeulx sur lui bien doulcement de bonne 
maniere , et fay ainxin : – lors elle lui monstre coment 
elle fera - Et s'il parloit a toy , escoute layvoulentiers 
et doulcement , et lui respons bien courtoisement . 
Et s'il te prie d'amours , garde que tu 
l'escoutes bien parler et l'en mercie , més dy lui 
que tu ne sceys que c'est , et que encore ne le veulx 
tu pas savoir . Car femme est mallement ourgueilleuse 
– que que nul die – qui ne vieult escouter parler les 
gens qui lui voulent faire plaisir . Et s'il te vieult 
donner or ou argent , n'en pren point ; mais s'il 
te presente ennel , sainture ou aultre chouse , reffuse 
lesdoulcement , més en la parfin , pren les pour 
l'amour de lui , sans y penser mal ne villenie . 
Et quant il prendra congié , demande lui si l'en 
le verra més en piece . – Voulentiers , ma dame , 
fait la damoiselle . » Or s'en vient le gentil 
gallant qui sera mis en la nasse , car la dame le 
vieult marier si elle peut a la demoiselle , car il 
est trés bien herité et est simple et bejaune . Si en sera Martin 
de Cambray , car il en sera saint sur le 
baudroy. Or s'en vient veoir les damoiselles , 
car il est trop aise . Il a trés bonne chiere , car toutes 
ont tendu leurs engins a le prendre . Ilz vont 
digner et font bonne chiere . Aprés digner , la 
dame prent ung chevalier ou ung escuier et se siet , 
et les aultres auxi se seent pour parler et 
galler ensemble . Le gallant se tient pres la fillete 
et parlent ensemble . Et quoy que ce soit , il s'avance 
et la prent par la main et lui dit : « Pleust 
a Dieu , ma damoiselle , que vous sceussés mes 
pencees ! – Voz pensees , fait elle , et comment les 
pourroye ge sçavoir si vous ne les me disiez ? 
Pensez vous , fait elle , chouse que vous ne me 
devez bien dire ? – Par ma foy , fait il , nanil ; ge 
ne pense chouse que je ne voulisse bien que 
vous sceussés , mais je vouldroye bien que 
vous sceussés mes pencees sans que je les vous 
deisse . – Vroiement , fait elle en riant , vous me 
dites chouse qui ne se pourroit faire . – S'il vous 
plaisoit , fait il , més que vous n'y eussés desplesir , 
je les vous diroye . – Sire , fait el , dites 
ce qu'il vous plaira , car je scey bien que vous 
ne me direz que bien . – Dame , fait il , je suis 
ung pouvre gentil homme et scey bien que je ne 
suy pas digne de desservir que je soye vostre amy par 
amours , quar vous estes belle et gente et gracieuse 
et plaine de touz les biens qui furent oncques mis 
par Nature en damoiselle . Més s'il vous plaisoit 
me faire l'onneur qu'il fust ainxin , que je m'ouse 
bien venter que de bonne voulenté , de diligence et 
de touz les services que home pourroit faire , je vous 
serviroye et ne lesseroye point pour nulle chose 
qui en deust avenir , et garderoye vostre honneur 
plus que le mien . – Grant merciz , fait elle , sire , més , 
pour Dieu , ne me parlez pas de telles chouses , 
car je ne scey que c'est ne ne veil savoir , car ce 
n'est pas ce que ma dame m'ensaigne touz les jours . 
– Par ma foy , fait il , ma damoyselle , ma dame dont 
vous parlez est une trés bonne dame , més elle n'en 
savroit ja rien , s'il vous plaisoit , car je m'y gouverneroye 
tout a vostre plesir . – Ce ne seroit pas , fait 
elle , vostre prouffit ne le mien et voz amis ne le conseilleroient 
pas . Et auxi vouldriez vous bien que 
je fusse deshonnouree ? – Par ma foy , fait il , ma 
damoiselle , je ameroye mieulx estre mort . – Pour 
Dieu , fait elle , taisez vous , car si ma dame s'en 
apparcevoit , je seroye gastee . » Et , a l'aventure , 
la dame lui a fait signe que elle se taise , 
pour ce que elle a paour que elle ne joue pas bien 
son personnage . Lors il li baille par dessoubz la 
main ung annel ou autre chose , et lui dit : « Je vous pri , 
ma damoiselle , gardez cy pour l'amour de moy ! – Certes , 
fait elle , je ne le prendroy point . – Hellas , fait il , 
ma damoiselle , je vous en prie . » Il le lui met en la 
main et elle le prent et dit : « Je le prendroy pour 
l'amour de vous , sans y penser nul mal mais tout 
honneur . » Lors la dame dit aux gentilz homes , 
dont il en y a a l'aventure des parens a la jeune 
damoiselle : « Il convient , fait elle , que nous aillons 
demain en pelerinage a Nostre Dame de tel lieu . 
– Vroiement , font ilz , ma dame , c'est trés bien dit . » Ilz vont 
souper et tourjours mectent le gallant pres la 
damoiselle , qui tourjours fait bien son personnage 
tant et tellement qu'il est tout alumé et embrasé 
de s'amour , car jeune homme en tel cas ne sceit qu'il 
fait . Or vient le lendemain qu'ilz montent a 
cheval et n'y a cheval qui porte deriere , ce dient 
ilz touz , que celui du gallant , dont il a grant joye , 
car l'en lui baille la damoiselle deriere lui . Elle 
l'enbrasse a cheval pour soy tenir . Et Dieu sceit 
s'il est bien aise , car il vouldroit avoir donné a 
present ung grant lopin de sa terre et qu'il la tenist a 
son plesir . Il s'approuche fort d'entrer en la nasse . Or 
font leur veage en bonne devocion , Dieu le sceit . 
Ilz s'en retournent a digner a l'oustel , car le veage 
n'a esté fait que pour enveloper l'autre . Tourjours 
est legallant pres de la fille . Quant vient aprés digner , 
la dame s'en va en sa chembre et demande a la 
fille : « Avant , fait elle , dy moy comment tu as besongné . 
– Par mon serement , ma dame , fait elle , il ne 
me fine a journee de prier » , et lui compte tout . « Or 
avant , fait elle , respons lui bien sagement , et lui dy que 
l'en parle de te marier , mais que tu ne le vieulx 
point estre encore . Et s'il ce ouffroit a te prendre , 
mercie l'en et lui dy que tu m'en parleras et qu'il est 
l'omme du monde que tu ameroies mieulx . » Puis s'en 
vont touz au jardin et vont jouent par les violliers et 
trailles , et le gallant dit a la fille : « Pour Dieu , m'amie , 
aiez mercy de moy ! – Hellas ! fait elle , je vous pri , 
ne m'en parlez plus , ou je lesseroy vostre compaygnie . 
Vouldriez , fait el , que je perdisse mon honneur ? 
N'avez vous point ouy dire que l'en parle de me 
marier ? – Par m'ame , fait il , je ne vouldroie rien 
blasmer , més il m'est avis que je suy auxi bien 
a la vallue de vous faire service et plaisir comme 
est celui dont j'ay ouy parler . – Par ma foy , 
fait elle , je scey bien que ouy , mieulx , et vouldroie 
bien qu'il vous ressemblast . – Grant mercy , fait 
il , ma damoiselle , je voy bien que de vostre courtoisie 
vous me prisez plus que je ne suy digne . Mais 
s'il vous plaisoit me faire l'onneur , je m'en tendroye 
pour bien honnouré . – Grantmerciz , sire , fait 
elle , il convendroit parler a ma dame et a mes amis . 
– Si je savoye qu'il pleust y entendre , fait il , je leur 
en parleroye . – Pour Dieu , fait el , ne dites pas que 
vous m'en avez parlé ne que je vous en aye tenu 
parolles quar je seroye morte . – Non feroi ge » , fait 
il . Il s'en va tantoust et en parle a la dame moult 
humblement , car il a grant paour carelle le reffuse . 
Briefment , ilz font tant que la chose est celee . 
Ilz fiancent , ou aultrement le font tout par 
eulx et passent tout oultre sans parler a nul 
homme , come il avient souvent . Le pouvre homme est 
en la nasse et c'est marié sans en parler a pere 
ne a mere , qui en sont si doulans que c'est mervoilles , 
car ilz savoient que ce n'estoit pas mariage pour 
lui , et ont ouy dire des nouvelles assez de ce qui 
est , et en sont entre la mort et la vie . Ilz font les 
nopces sans bans et sans selles a l'aventure , quar 
il lui tarde moult qu'il la tienge , et auxi les 
amis de la fille ont paour qu'il y ait aucun 
empeschement . La nuit vient , et sachez que la 
mere a bien introduite la fille et enseignee 
qu'elle lui donne de grans estorses et qu'elle 
guische en maintes manieres ainxin que une pucelle 
doit faire . Et lui a bien aprins la dame 
que , quant elle sentira faulser la piece, qu'elle giete ung cry 
d'alaine suppireux auxi come une personne qui se 
met a coup tout nu en l'eaue froide jusques aux 
mamelles et ne l'a pas acoustumé . Ainxin le fait 
et joue trés bien son personnage , quar il n'est rien si sachant 
come est femme en ce qu'elle vieult faire 
touchant la matiere secrete . Les chouses sont bien 
jusques a l'autre assise . Mais veez cy qu'il en 
avient : le pere et la mere sont tant courrocé que c'est 
mervoilles ; més non obstant , pitié et amour qu'ilz 
ont a leur enfant fait recuillir le galant et sa femme . 
Mais veés cy plus grant mal qu'il avient , car la 
pouvre femme a eu enfant a deux , a trois ou a 
quatre mois et ne ce peut celer . Lors toutes 
les joies du temps passé tournent en tristesses . 
S'il est tel qu'il la mecte hors , cesera honte et tel 
le savra qui n'en savo it riens , et ne se pourra 
plus marier , et sachez qu'elle ne s'espargnera pas . 
Et s'il la tient , elle ne le amera ja més , ne lui elle , 
et se aidera detout ce qu'elle pourra . D'aultre part , 
il lui retraira souvent son fait , et a l'aventure la 
batra , ne ja més bon mesnage ilz ne tendront 
ensemble . Mais non obstant , il est en la nasse 
dont il ne eschappera point , mais y sera en languissant 
tourjours , et finera miserablement ses jours . 

La douziesme joye de mariage 
si est quant le jeune homme est tant allé et venu 
qu'il a trouvé l'entree de la nasse et est entré dedens 
et a trouvé femme telle qu'il la demandoit . Et a 
l'aventure il lui fust bien mestier d'en avoir trouvé 
une aultre , mais il ne le vouldroit pour riens , car 
il lui semble qu'il est mieulx assigné que nul aultre 
et qu'il fut bien beneuré quant il pleut a Dieu qu'il la 
trouvast , car a son avis n'en est nulle pareille a elle , 
et l'escouteaparler et se gloriffie en son fait , en 
sa prudence , combien que par aventure el ne scet qu'elle 
ravace . Et peut estre le bon homme tel qu'il a tout 
dispousé en soy de faire tout ce qu'elle dit et se 
gouverne par son conseil . Et quant aucun a affaire 
avecques lui , il dit : « J'en parleroy a ma femme » ou « a la 
dame de nostre meson . » Et si el le vieult , il sera ; si el 
ne vieult , il n'en sera riens , car le bon homme est 
si bien dompté qu'i est debonnaire come le beuf a la 
charrue . Or est il a point ! S'il est gentil home et 
le prince face sa mandee et son armee , si la dame 
vieult , il ira ; et pourra dire : « M'amie , il fault que 
je aille . – Vous irez , fait elle , et que irez vous faire ? 
Despendre tout et vous faire tuer ? Et puis voz enfans 
et moy serons bien ordonnez ! » Briefment , s'il 
ne lui plaist , il n'yra point et se desfende qui pourra 
et garde son honneur qui vouldra . Et auxi , quant elle 
vieult , el en delivre bien la meson , quar el l'envoye 
la ou il lui plest . Si elle tense , il ne sonne mot car , 
quelque tort que elle ait , il lui semble que elle a droit 
et qu'elle est sage . Il fera de beaux faiz dorenavant , 
puis qu'il est en gouvernement de sa femme , car la plus 
sage femme du monde , au regart du sens , en a autant 
come j'ay d'or en l'oeil ou come ung singe a de queue , 
car le sens lui fault avant qu'elle soit a la moitié de 
ce qu'elle vieult dire ou faire . Ous'il est ainxin , 
encore avecques ce le bon homme a assez a endurer et 
soportefort son fait si el est proude femme . Et si 
elle est aultre , qui advient souvent , pensez qu'il a assez 
a souffrir , et si el lui en baille de belles , de vertes et 
de meures ! Maintenant el l'envoie dormir quant il 
veult voiller . Si elle vieult faire aucune chose 
secrete , elle le fait lever a mesnuit et lui remenbre 
une besongne qu'il a a ffaire , ou l'envoie en ung 
veage ou elle c'est vouee a grant haste pour ce qu'elle 
dit qu'il li est prins mal en ung cousté ; et ira , face 
pluye ou gresle . Et s'il avient que le gallant son amy , 
qui sceit les entrees de la meson , veille parler a 
elle et ne peut actendre , il s'en vient de nuit et entre 
en la meson et se trouveou seller ou en l'estable pour 
trouver maniere de parler o la dame , ou est si 
desesperé qu'il entre en la chambre mesmez ou le 
bon homme est couché , car ung ribaut en sa challeur 
desespere et fait tout ce que son cuer lui donne a entendrepour 
acomplir sa voulenté . Et pour ce voit on souvent que 
pluseurs par leur mauvés gouvernement sont veuz ou 
trouvez , par quoy leurs dames sont diffamees , qui 
sont si franchez que , quant elles voient les paines que 
leurs amis prenent pour elles , ja més elles ne les 
reffuseroient , et en deussent elles mourir , més se alume 
le feu de la folle amour plus grandement . Et aucunes 
foiz , quant le galant se boute en la meson , come j'ay dit , 
le chien le sent et abaye , més el lui fait acroire que 
ce sont les raz et que elle lui voit bien souvent fere 
ainxin . Et si le bon home avoit ores veu tout a cler 
la faulte , se n'encreroit il riens , més penseroit 
qu'elle feist aultre chouse pour son prouffit . 
Briefment , il est bien envelopé en la nasse . Elle 
lui fait porter les enfans jouer ; elle les li fait 
bercier; Elle lui fait tenir sa fusee quant elle travoille 
le sabmadi. Mais n'a pas assez a ffere et lui sourt une 
nouvelle paine , car il vient guerre ou païs , pour 
la quelle chascun se retrait es villes et chasteaux , més 
le bon homme ne peut partir ne lesser sa femme et 
est a l'aventure prins et mené prisonner villainement 
et est batu et paye une grousse ranczon . 
Or a il du mesnage sa part ! Et pour eschiver qu'il 
ne soit pas prins , il se retrait en ung chasteau , 
mais il va et vient la nuit par my les bois et 
a tastons par my les haies et bussons tant qu'il est 
tout rompu et depiecé , et vient veoir son mesnage , 
et la dame crie et tense et li met sus tout le mal 
et le meschief auxi bien come s'il deust faire la paix 
entre les deux rois , et dit que elle ne demourra 
pas liens . Et convient au bon homme charroier sa 
femme et ses enfans a grant haste en chasteau ou a 
la ville . Et Dieu sceit la paine qu'il a de monter et de 
remonter la dame et les enfans , de trousser et baguer 
et de loger quant ilz sont en la forteresse : il n'est 
homme qui bien le peust dire ! Més vous pouez penser 
quelle paine il a , et comment il est maigre et tourmenté 
de noise , quar el ne sceit ou revencher le mal 
qu'elle ait si non sur lui , qui est aduré a vent et 
a pluye ; et convient qu'il trote maintenent de jour , 
maintenant de nuit , a pié ou a cheval selon l'estat 
ou il est , puis cza , puis la , pour querir de la 
vitaille et pour ses aultres besoingnes . Briefment , 
le pouvre corps de lui n'avra ja més repoux fors 
seullement paine et tribulacion , quar il n'est fait pour 
aultre chouse . Et s'il avenoit que pour ung grant 
ennuy de la noise que sa femme lui fait , il lui mescheist 
tant qu'il la voulist rebeller de respondre 
ou aultrement , sa paine sera redoublee , car il 
sera conclus et vaincu en la parfin et sera plus 
subgit que davant , car il n'est pas maintenent 
temps de commencer . Vous devez saver que les 
enfans sont mal instruiz et mal enseignez , ne le 
bon homme ne leur ouseroit toucher , et convient qu'ilz 
aient tout ce qu'ilz demandent . Et quanque ilz font 
est bien fait , et eussent ore trait ung oeil a leur 
pere en getant leurs pierres quant ilz jouent ensemble . 
Puis , quant la guerre est finee , il convient charroyer toutle charreage a l'oustel et est la paine 
a recommencer . Or chiet le bon homme en veillesse 
et sera mains prisé que davant , et sera bouté 
hors comme veil faulconnier qui ne vault plus 
a nul mestier . La dame marie ses filles a sa 
guise et aucunes foiz les marie meschantement , et 
elles ne leurs mariz ne prisent rien le bon home , qui 
devient gouteuxet ne se peut aider pour les maulx 
qu'il a souffry . Lors pleure le bon homme ses pechiez en la nasse ou il est enclos , dont il n'ystra jamés , més y demourra en douleurs et gemissemens ; et n'oseroit faire dire une messe pour son ame , car il aime mieulx sa femme que son sauvement, et ne fait testament si non qu'il 
met son ame entre les mains sa femme . Ainxin 
use sa vie en langueur et en tristesse ou il sera 
tourjours , et finera miserablement ses jours . 

La treziesme joie de mariage 
si est quant celui qui est marié et demouré 
avecques sa femme  .v.  ou vi . ans ou plus , et si a esté si beneuré , 
ce lui semble , qu'il a trouvé une trés bonne femme et sage , 
et si a vescu avecques elleen grans plesances et deliz . Et est a l'aventure gentil home et veultaler dehorz et 
le dit a sa femme , la quelle le baise et l'acolle et lui dit 
par maintes fois en supirant et en plourant : 
« Hellas ! mon amy , me voulez vous lesser et vous 
departir de moy , et lesser voz enfans ? Et ne savons si 
nous vous verrons ja més ! » Et met paine jour et nuit 
a le retenir qu'il ne i aille point . « M'amie , fait il , convient 
que je y aille pour mon honneur , et fault que je 
obeisse au roy , ou aultrement ge perdroye le fié que 
je tiens de lui . Més , si Dieu plest , je vous verroy 
tantost . » A l'aventure , il va oultre mer en quelque terre 
conquerre honneur et chevalerie , car il en y a aucunes 
foiz qui ont le cuer si bon et si noble qu'il n'est 
amour de femme ne d'enfans qui les tenist qu'ilz ne 
feissenttourjours chouses honnourables . Si prent 
congié de sa femme a grant regrait , la quelle fait tout 
le deul que l'en pourroit dire , mais il est home 
qui ayme honneur et n'est rien qui le tenist , comme 
dit est . Il en y a la plus grant partie qui , pour deffendre 
leur terre et eulx mesmes , ne se pouent partir de jouste leurs 
femmes pour aller a dix ou a xii . leues si non par 
contrainte et en les poingnant de l'esguillon , les 
quelx font , sans faulte , grant honte a toute noblesse , 
et sont lasches et devroient estre privez 
de toute bonne compaignie et de tout le nom etprivilege 
des nobles , c'est a dire qu'il n'est nul qui 
entende la matiere qui soustienneque tieulx 
gens soient nobles , suppousé que leurs peres le 
aientesté . Or retournons a cest noble home 
dont nous parlons . Il s'en va et recommande 
sa femme et ses enfans , qu'il aimeplus que chose qui 
soit aprés son honneur , a ses especiaulx amis . Or 
avient qu'il passe la mer et est prins des ennemis 
ou par fortune ou aultrement . Il demeure 
deux ou trois ou quatre ans ou plus , qu'il ne 
peut venir . La dame est en grant douleur ung 
temps , et avient qu'elle a ouy dire qu'il est mort , 
dont elle fait si grant douleur que c'est mervoilles . 
Més elle ne peut pas tourjours plourer , et se 
apaise , Dieu mercy , et tant que elle se remarie 
a ung aultre ou elle prent son plesir , et tantost 
oublie son mary qu'elle souloit tant amer . 
Et l'amour de ses enfans est oublié ; les belles 
chieres , les accollemens , les baisés , les beaux 
semblans qu'elle souloit faire a son mari sont touz 
oubliez . Et qui la verroit se contenir avecques 
son derrain mari , l'en diroit qu'elle le ame plus 
que elle ne fist oncques l'autre , qui est prisonner 
ou en aultre neccessité pour sa vaillance . Ses 
enfans , que le bon home amoit tant , sont 
deboutez , et leur despent le leur a grant bandon . 
Ainxin jouent et gallant ensemble et se donnent 
du bon temps . Mais il avient , ainxin 
come Fortune le vieult , que le bon homme noble son 
mary s'en vient , qui est moult enveilly et gasté , 
car il n'a pas esté a son aise deux ou trois 
ou quatre ans qu'il a esté prisonner . 
Et quant il aprouche de son païs , il enquiert de sa 
femme et de ses enfans , car il a grant paour qu'ilz 
soient mors ou qu'ilz aient neccessité . Et pensez que 
le bon homme y a maintes foiz pensé en la prison ou 
il estoit detenu , et s'en est donné maintes malaises , 
et sa femme se donnoit du bon temps ; peut estre 
a telle heure que le bon home y pensoit et prioit Dieu qu'il
les gardast de mal , que celui que el avoit darainement 
prins la tenoit entre ses braz et n'avoit garde 
de peril ! Lors il oit dire qu'elle est mariee . Or 
pensez quelle haschee il a de oïr dire telles 
nouvelles ! Je croy que la douleur du roy Priant de 
Troye la grant , quant il oït la mort de Hector le preux , 
ne la douleur a Jacob pour la mort de son filx 
Joseph , ne furent point pareilles a ceste douleur . 
Or arrive au païs et sceit la chose certainement . 
S'il est homme d'onneur , ja més il ne la prendra . 
L'autre , qui l'avoit prinse , qui s'en est donné du 
bon temps , la lessera et ainxin el est perdue 
quant a son honneur . Et a l'aventure se follera 
le bon homme et en avra une douleur perpetuelle 
que ja més ne oubliera . Ses enfans aucunement 
seront ahontés par la faulte de leur mere ; 
l'un ne l'autre ne se pourront plus marier 
la vie de l'autre durant . Et est aultres foiz avenu 
que , pour l'atisement de la femme , le 
mary , qui est de noble courage et hault , se 
combat en champt . Et aucunes foiz , selon ce que Fortune 
le vieult , il est vaincu et occis honteusement , 
qui est grant douleur . Maintes foiz avient que celuy 
qui a droit est vaincu et celui qui a tort a victoire. Et avient aucunes foiz que , par l'ourgueil et 
bobens de la femme , le mary prent riote a ung 
aultre auxi puissant et plus que lui par le banc 
de leurs femmes et pour la paix et se debatent et 
combatent , que l'une vieult aller davant l'autre , en 
se engendrant entre eulx painesperpetuelles ; et 
en font assemblees d'amis et querent grans estaz 
a leurs fammes pour cuder sourmonter l'un l'autre , 
ou ilz despendent follement leurs chevances , 
dont il avient aucunes foiz qu'ilz en vendent leurs 
choses ou leur terres , qu'ilz en viennent a pouvreté . 
Et pour ce , ceulx a qui les choses dessus dites 
aviennent ont trouvé past en la nasse de mariage 
ou ilz estoient cuidé entrer pour trouver aise , 
mais ilz ont trouvé le contraire , combien qu'il ne 
leur est pas avis . Ainxin usent leur vie, ou 
ilz demourront tourjours , et miserablement 
fineront leurs jours . 

La quatorziesme joye de mariage 
si est quant le jeune homme a mis toute sa 
paine a trouver l'entree de la nasse , qu'il y est 
entré et a trouvé une belle jeune femme , doulce 
et gracieuse , franche , plaisant et debonnaire , et 
ont esté en grans delitz et plaisances deux ou 
trois ans , qu'ilz n'ont fait nulle chouse qui ait
despleu l'un a l'autre , més se sont fait touz les 
plaisirs que homme pourroit dire ne penser , 
sans avoir nulz contens ensemble , eulx baisans 
come deux coulombeaux , car ilz sont deux en une 
chose , et Nature y a ouvré tant par la doulceur 
de sa forse que , si l'un avoit mal , l'autre le sentiroit . 
Et ce advient quant ilz sont en la jeunesse de adolescence . 
Mais advient que la dame va de vie 
a trepassement , dont le jeune home est en tel douleur 
qu'il n'est home qui le peust penser . Or est changee 
fortune , qu'i n'est pas raison que gens qui 
sont en prisonvivent a leurs plaisirs , car si 
ainxin estoit , ce ne seroit pas prison. Le jeune 
homme entre en grant desconfort . Maintenent se 
plaint de Dieu , de la mort . Maintenent se plaint 
de Fortune qui trop lui a couru sus , come de luy 
ouster toute sa joie ; et me semble que c'est auxi 
grant douleur come nulle qui soit dicte dessus . 
Ainxin vit ung temps en misere et en tribulacion 
de pencees , et se tient tout seul fuyant 
compaignies , en pensant tourjours en la grant 
perte qu'il a faicte , et a tourjours en vision la 
face de sa femme qu'il avoit tant amee . Més il n'est 
rien qui ne se passe . Si a aucunsen la ville ou en 
païs qui dient qu'il est bon homme et honneste , et a 
bien de quoy , et travaillent pour le marier . Et le 
marient a une aultre qui a toutes condicions 
a la premiere contraires . Et a aultres foiz esté mariee 
et n'est pas d'icelles belles jeunes , mais est entre 
deux aages et est femme qui sceit moult de chouses 
car el aaprins avecques son mari premier 
comment elle se doit gouverner avecques le second . 
Elle considere et avise ses condicions sagement et est 
ung grant temps sans monstrer sa malice . Mais 
quant elle voit qu'il est home franc et debonnaire 
et qu'elle le cognoist , et sa condicion , elle desplee et 
descouvre le venim qui est en sa boueste ; si prent 
auctorité de vouloir gouverner et lui fait souffrir 
pluseurs paines et tourmens , car il n'est rien plus 
serf ne en plus grant servage come jeune home simple 
et debonnaire qui est en subjection et gouvernement 
de femme veufve , et mesmement quant 
elle est malle et diverse . Il m'est avis , a bailler 
pour similitude , que si celui qui est en ce point 
a comparoir ad ce quant el est malle et diverse . 
Or eslit ung mauvés garnement cruel et 
sans pitié pugnir aucuns malfaicteurs . Celui 
qui chiet en ce point que dit est n'a rien 
affere si non prier Dieu qu'i lui doint bonne 
pacience a endurer et souffrir tout , come ung veil 
ours enmusellé qui n'a nulles dens , lié d'une grosse 
chaigne de fer , et est chevauché et chastié o une 
grosse barre de bois . Et tout le retour qu'il en peut 
avoir est de crier . Mais quant il crie , il a deux ou trois 
coups daventage . Ainxin est a comparer le bon home 
simple qui est marié a femme vefve malle et diverse . 
Et avient souvent , pour ce qu'il est trés jeune envers 
elle , elle devient jaleuse , car la friandie et lecherie 
de la jeune chair du jeune homme la fait gloute et 
jaleuse , que elle la vouldroit tourjours avoir entre 
les bratz et si vouldroit tourjours estre emprés . 
Elle ressemble le poisson qui est en une eaue et , par 
la force de la grant challeur d'esté qui a duré longuement , 
l'eaue pert son cours et devient tournee , 
par quoy le poisson qui est dedens est desirent de 
trouver eaue nouvelle . Il la suit et monte tant qu'il 
la trouve . Ainxin fait la femme qui est aagee quant 
elle trouve le jeune homme et jeune chair qui la 
renouvelle . Et sachez qu'il n'est chouse qui plus desplaist 
a jeune homne qui plus lui nuist a la santé . 
Et auxi come ung homme quiboit du vin affusté , tant 
come il le boit et a soif , il s'en passe assés ; més quant 
il l'a beu , il a ung trés mauvés desboit pour cause 
du fust en quoy il est , et n'en bevra plus qu'il 
en puisse finer d'aultre ; et ainxin est du jeune 
homme qui a veille femme , car certes il ne l'amera 
ja , et encore mains amera la jeune femme le veil 
home . Et en y a aucuns qui par avarice se marient 
a veillez femmes , més elles sont bien bestes , quelque service 
qu'ilz leurfacent , car ilz ne tendront ja parolle 
qu'ilz leur aient promise . Et encore je tiens a plus 
beste veil homme qui cuide faire le jolis et se marie 
avec jeune femme . Quant je voy faire telles chouses , 
je m'en ry en considerent la fin qu'il en avendra . 
Car sachez , si l'omme veil prent jeune femme , ce sera 
grant aventure si elle se atent a lui de ses besongnes . 
Et pensercomment elle , qui est jeune et tendre , et de 
doulce alaine , puisse endurer veil home qui toussira , 
crachera et se plaindra toute la nuit , poit et esternue : 
c'est mervoille qu'elle ne se tue ! Et a l'alaine 
aigre pour le faye qui est tourné , ou aultres 
accidens qui aviennent aux veilles gens . Et auxi 
que l'unsera contraire a la plaisance de l'autre . 
Or considerez si c'est bien fait , mectre deux 
choses contraires ensemble . C'est a comparer ad 
ce que l'en met en ung sac ung chat et ung chien : 
ilz avront tourjours guerre liens jusques a 
la fin . Dont avient aucunes foiz que l'omme et la femme 
se pourvoient dece qu'il fault et despendent follement 
leurs biens , tant que l'en en voit pluseurs 
a pouvreté . Et avient souvent que telles veilles 
gens deviennent jaleux et glous plus que nulz 
aultres . Et tourjours empirera la besongne , quar 
s'il estoit ores jeune , la besongne en iroit pis . Et quant 
les galans voient une belle jeune fille mariee a 
ung tel homme ou a ung sotin , et ilz voient que 
elle est jolie et goye , ilz mectent leur aguet , car ilz 
pensent bien qu'elle devroit mieulx y entendre 
que une aultre , que a mari jeune et abille . Et quant il 
avient que une veille prent ung jeune homme , le 
jeune homme ne le fait que pour l'avarice , dont il 
avient que ja més ne l'aymera ; et les batent trés 
bien et despendent ce que elles ont en mauvés 
usage , et aucunes foiz viennent a pouvreté . Et sachez 
que continuacion d'une veille femme abrege la vie 
d'un jeune home ; pour ce , dit Ypocras : « Non vetulam 
novi , cur moriar ? » Et voulentiers , telles veilles 
marieez a jeunes homs sont si jaleuses et si gloutes 
qu'elles sont toutes enragees , et quelque part que 
le mary aille , soit a l'eglise ou ailleurs , il leur semble 
qu'il n'y va que pour mal faire , et Dieu sceit en 
quel triboil et tourment il est et les assaulx qu'il 
a . Et ja més une jeune femme ne seroit si jaleuse , 
pour les causes dessus dites . Et auxi elle s'en fera bien 
guerir quant elle vouldra . Celui qui est en ce point 
dont je parle est si tenu qu'il ne ouse parler a 
nulle femme , et fault qu'ilserve la dame qui est 
veille , pour quoy il s'en veillira plus en ung an 
qu'il n'eust fait avecques une jeune en dix ans . 
Laveille le sechera tout , et encorevivra en noises et 
en douleurs , en tourmens , ou il demourra tourjours , 
et finera miserablement ses jours . 

La xve joye de mariage si estque 
je repute a la plus grant et extresme douleur 
qui soit sans mort , queaucun , par sa maleurté , a 
tant tourné a l'environ de la nasse qu'il a trouvé 
l'entree , et a l'aventure il a trouvé une femme qui 
joue et galle , et prent des plaisances du monde a sa 
voulenté . Et ainxin le fait par touz temps tant que 
son mary se doubte et s'en apparceit , et vient lors 
en noises et en tourmens appartenant a tel cas ; mais 
sachez que , quant est de ses esbaz , la femme ne cessera 
pour noise que li en soit faicte , et deust elle estre 
tuee , mais en fera tout a sa jolie voulenté puis 
qu'elle y a commencé . Si avient que le mary , de cas d'aventure 
ou qu'il c'est mis en aguet , tellement qu'il 
a veu entrer le compaignon en sa meson , qui lui aide 
a fere ses besongnes quant il n'y est pas , dont il enrage
d'ire et d'engoisse qui lui serre le cuer . Si s'en va hastivement 
tout forcenné et entre en la chambre ou ilz 
sont et les trouve ensemble ou bien pres . Si cude tuer
le pouvre compaignon aventureux , le quel est tout 
jugié et si sourprins qu'il n'a pouoir de rien dire 
ne de soy deffendre . Et ainxin qu'il le vieult 
ferir , la dame , pour pitié du pouvre homme , 
et pour fere son devoir – car elle doit tourjours 
garder de faire murtres – vient embracer son mary 
en lui disant : « Haa , pour Dieu , mon seigneur , gardez vous 
de faire ung mauvés coup ! » Et sur ce le galant , qui 
a ung pou de deloy , desplee ses jambes et s'en va . Et 
l'autre va aprés , qui n'a pas loisir de tuer sa femme . Et 
ainxin le pouvre compaignon lui eschappe , qui va bien 
toust , et n'est pas de mervoilles , car il n'est homme si 
diligent d'aller , pour neccessité qu'il ait , come ribault 
eschappé des mains de ceulx qui l'ont voulu entreprendre . 
Lors le mary , qui ne sceit qu'il est devenu , 
retourne hastivement a la chambre en esperance 
de trouver sa femme , affin de la villener ou tuer , qui 
seroit trés mal fait a lui , car il n'est pas acertené 
qu'ilz aient riens fait de mal , pour ce qu'il arriva 
entre deux . Or fault il savoir que la pouvre femme desconseillee 
est devenue . El s'en est allee chiés sa mere , 
chiés sa seur ou chiés sa cousine , més plus bel 
est qu'elle soit chiés sa mere que ailleurs . La pouvre 
femme compte a sa mere tout ce qu'il lui est avenu , 
més el li dit que le gallant estoit entré d'aventure 
liens , et que oncques més n'y avoit esté , et 
que son mari l'avoit trouvé d'aventure parlant 
a elle sans aultre mal faire . Et sa mere li 
demande : « Que deable , fait elle , avoit il affere 
avecques toy ? – Par Dieu , il est bien vroy 
qu'il m'avoit parlé deux ou troys foiz de cela , 
més je l'en avoye bien reffusé , et il ne faisoit que 
entrer et m'en parloit , et je lui disoye qu'il s'en allast . » 
Lors el jure grans seremens que elle ameroit mielx 
qu'il fust pendu . Ou , a l'aventure , el lui confesse 
toute la maniere , quar la mere lui dit , qui sceit assés de 
la veille dance : « Certes , je me doubte qu'il y ait 
aultre chose , ne je ne t'en creroy ja qu'il eust ousé entrer 
en ta chambre s'il n'eust grant acointance a toy . 
Dy le moy , fait elle , hardiement , affin que je pence 
de y metre remide . » La fille besse le vis et rougist . 
« Haa , fait la mere , je cognois bien que c'est ; dy moy comment 
il en est . – Par ma foy , le mauvés homme m'a 
prié plus de deux ans , et me estoye tourjours si 
bien deffendue , jusques a une foiz que mon mary 
estoit allé dehors , qu'il entra ne scey comment en 
nostre meson – si avoy ge bien fermé la porte – et me 
forsa . Et , par mon ame , je m'en deffendi plus de 
demie nuit , qu'il me mist en la grosse alaine . Et vous 
savez que ce n'est rien que d'une pouvre femme seulle . 
– Haa , de par touz les deaibles , fait la mere , je le savoye 
bien . Or avant , fait elle , gouverne toy bien 
sagement , et que le garczon ne aille plus ne ne vienne 
ciens . – Haa , ma damme , il lui convenist mander 
qu'il n'y venist point , car je scey bien qu'il est 
maintenent en grant malaise pour ce qu'il cuide 
que mon mary me ait tuee . Et il est bien 
si foul qu'il vendra savoir si je suy morte ou 
vive . – Si suy moult esbahye , fait la mere , que ton 
mari ne le tua , et toy auxi . – Ave Maria , ma dame , 
par mon serement , si je n'eusse embracé mon mari , 
il estoit mort , le pouvre homme ! – Tu feis que sage 
de l'en garder , car puis que ung pouvre home a 
mis son corps en aventure pour servir une femme 
et en prent de mauveses nuiz , elle devroit mieulx 
mourir que le lesser villener . – Hellas , ma dame , 
si vous savez quel homme il est ! Car , par mon serement , 
j'ay veu qu'il pleuvoit et gresloit et fasoit noir 
come en ung four , que le pouvre homme venoit tout 
a pié affin qu'il ne fust aperceu , et actendoit en 
nostre jardin plus de demye nuit , que je ne pouoie 
trouver maniere d'aller a lui . Et quant je y alloye , je 
trouvoy le pouvre home tout gelé , mais il n'en 
fasoit compte . – Je me mervoilloye , fait la mere , 
coment il me portoit si grant honneur . Et quant 
je voys a l'eglise , il me vient donner de l'eau 
benoiste , et partout ou il me trouve , il me fait 
touz les services qu'il peut . – Par ma foy , ma dame , 
il vous ame bien . – Or avant , fait la mere , il y 
fault mectre remide qui pourra . Vien sa , fait 
elle a la chamberiere ; va dire a mes commeres telles 
et telles que je leur prie que se viennent ung pou 
esbatre avecques moy , car j'ay ung pou affaire 
avecques elles . » La chamberiere s'en va et dit aux 
commeres ce que la mere leur mande ; les commeres 
ce que la mere leur mande ; les commeres s'en 
viennent a l'oustel de la mere et se seent a l'entour 
d'un beau eu , si c'est en yver , et si c'est en esté , elles 
se mectront sur le jonc. Et a la premiere chose , elles 
bevront du meilleur trés bien tant come l'autre 
amendera . Lors une des commeres dit a la mere de 
la fille : « Ma commere , quelle chiere fait vostre fille ! – Par 
Dieu , ma commere , il lui est avenu une malle aventure , 
pour quoy je vous ay envoiees querir . » Lors 
elle leur compte toute la maniere et , a l'aventure , 
ne leur dit pas toute la verité , pour ce qu'il 
en y a aucune d'elles qui a esté en paroil party , 
pour quoy elles en savront trop meilleur conseil 
donner . Et aultres scevent bien que telles chouses 
vaillant , més elles se sont si bien gouvernees 
en leur fait , et si secretement , qu'il n'y a point eu 
d'escande , Dieu mercy ! Lors font leur conseil , et 
ditchascune son avis , et comment il leur en est prins 
en cas semblable , qui est une belle allegacion que 
alleguer le cas que l'en a veu avenir et pratiquer 
par experiance . Lors les unes arguent , les aultres 
repliquent et respondent , pour savoir si elles pourront 
sauver l'inconvenient qui est avenu . Et aprés , 
elles font leurs conclusions et y mectront bonne 
provision , si Dieu plaist ; et s'assembleront souvent 
et se tendront bien aises ; més le bon homme a qui 
est avenue la villenie poira tout . Aprés ce 
qu'elles ont conclut comment elles procederont , elles 
s'esbatent et se raudent ensemble ; l'une dit a la 
fille : « Je ne vouldroye pas avoir auxi malle nuit 
come ton mary avra ceste nuit . » L'autre dit : « Je 
vouldroie bien savoir qu'il fait maintenant , et voir 
sa maniere . – Par Dieu , fait l'autre , quant vous 
oïstes parler de tel et de moy , de ce que vous 
savez que mon mary me mist assus , dont je me 
deffendi bien , Dieu mercy , il fut plus de trois 
mois qu'il ne pouoit menger ne dormir ; et 
quant il estoit couchié , il se tournoit si souvent , 
et s'estortoit et supiroit tourjours . Et , par mon 
ame , je m'en rioye en moy mesmes entre les draps 
et mectoye le drap en ma bouche . – Hellas , fait 
l'autre , que le pouvre home qui s'en fuyt est maintenant 
en grant douleur ! – Hellas , m'amie , fait la mere , le 
meschant ne c'est peu tenir au jour d'uy de venir 
deux foiz par davant ceste meson , més je lui ay 
mandé qu'il n'y vienge plus . » Et la chamberiere 
dit : « Par mon serement , je l'ay maintenent trouvé 
davant la fontaine . Il m'a baillé ung grant pasté 
pour vous apporter , et m'a dit qu'il vous envoiera 
le matin une tartre. Et se recommande tant a 
vous que c'est mervoille et a la compaignie . 
– Hellas , fait une d'elles , par mon serement , c'est 
grant pitié ! – Vroiement , fait l'autre , nous mengeron 
du pasté pour l'amour de lui avant que nous 
en aillons . – Et , par saincte Marie , fait l'autre , je 
vouldroie qu'i fust ycy ! – Hee , Dieux , dit la chamberiere , 
qu'il seroit aise , car il est tout transy , et 
si est si palle qu'il semble qu'il soit mort ! – Par 
vostre foy , ma commere , envoions le querir . – Je le 
veil bien , fait la mere , més qu'il viengne par l'uis 
deriere . » Lors a l'aventure il y vient , et se raudent 
et se esbatent , et ont grant pitié de lui et lui font 
place . Lors envoient querir la chamberiere du 
bon home , laquelle sceit tout et savoittout le fait 
d'avant , et en avoit eu a l'aventure une bonne 
robe . La chamberiere vient , et une des commeres 
lui demande : « Par ton serement , Jouhanne , quelle chiere 
fait ton mestre ? – Quelle chiere ? fait elle , il ne 
fault ja le demander , car , par mon ame , oncques 
puis hyer a matin que la malle aventure ariva , 
il ne beut ne ne mengea , ne ne repousa . Par 
ma foy , il c'est mis a matin a table , més il n'y a 
oncques coulé de viande , quar , quant il avoit mis 
ung morcel de viande en la bouche , il ne le 
pouoit avaller et le gitoit . Et puis il se prenoit 
a penser sur la table en se merencollient , 
et est auxi palle et deffiguré comme ung 
homme mort . Puis prent son cutel , de quoy 
il trenche et frappe dessus la table , puis s'en va 
ou jardin , puis revient et ne peut ester ne fere 
contenance . Et toute la journee et la nuytee il 
gete ungs sanglous ; il n'est home qui n'en eust 
pitié ! – Pitié ? fait l'autre ; il guerira bien , si 
Dieu plest . Par Dieu , ma commere , vous en avez 
veu des aultres auxi malades qui sont bien 
gueriz , Dieu mercy ! Més vroiement , fait el a 
la chemberiere , tu y as grant faulte : tu savoies 
bien le fait , et ta mestresse se fioit en toy que 
tu ne t'en donnoiesgarde . – Haa , par le sacrement 
Dieu , je ne cuidasse ja més qu'il venist 
a celle heure , car oncques més je ne lui vi fere 
le tour qu'il feist . Que maudit soit il de Dieu ! 
– Amen , font elles . » et si est il . Ainxin se raudent 
et se moquent du bon homme . Lors entreprennent 
la quelle ira premierement parler au bon home , 
qui est en sa meson come ung home qui est jugé 
a pendre . Et premierement s'en viennent une 
ou deux de ses plus especialles commeres et voisines 
qu'il ait , joieusement , et l'une , dés 
l'entree de l'oustel , lui dit : « Que faictes vous , 
mon compere ? » Et il ne sonne mot et les lesse 
venir jusques a lui . Elles s'en viennent seoir 
au plus pres de lui , et lui dit l'une d'elles : 
« Quelle chiere faites vous , mon compere ! – Je ne faiz , 
fait il , aultre chiere . – Qu'est ce a dire ? 
Vroiement , fait elle , je vous veil blasmer , car 
ma commere , la mere de vostre femme , m'a dit je ne 
scey quelles follies , et par mon serement , vous 
n'estes pas sage de croire telles nicetez , car , 
par l'ame qui en mon corps bat , je suy certaine 
come je suy de la mort , et en jureroye sur Dieu 
tout sacré , qu'elle ne vous fist oncques faulte ne n'en 
eut voulenté . » Et l'autre lui dit : « Par Nostre Dame 
du Puy ou j'ay mon corps porté , s'il a pleu a Dieu , 
je la cognois dés enfance , més c'est la meilleure 
fille qui soit en tout cest païs . Or est grant 
pitié dont elle vous fut oncques donnee . Or 
l'avez vous diffamee , et sans cause , et ne le lui 
pourroiez ja més amender . – Par mon serement , 
fait la chamberiere , mes chieres dames et amies , 
ge ne scey que mon seigneur a pencé ne trouvé , més 
oncques a ma vie , je ne vi follie en ma dame ; et 
l'ay servie bien leaument , et ce seroit bien 
grant chouse que je ne l'eusse sceu . – Quoy dea ? 
dist le bon home . Je la vi davant moy ! – Par 
ma foy , fait l'une des commeres , non feistes , quel 
que chouse que vous diez , car puis que gens 
sont l'un pres de l'autre , il n'est point a penser 
qu'il y ait pour tant mal . – Je scey bien , fait la 
chamberiere , que le ribaut y a bien tendu , més 
il n'y a homme ou monde a qui ma dame veille 
plus de mal que a lui . Et ne scey comment il se 
mist en la meson , car , par ma part de paradis , il n'y 
avoit oncques més esté , et ameroit mieulx ma 
dame qu'il fust pendu au gibet et qu'elle fust 
arse ! Je vous ay ja servi quatre ans leaument , 
quelque pouvre femme que je soie , mais je jureroye 
bien sur les saintes reliques de ceste ville que 
ma dame s'est auxi bien gouvernee et maintenue 
come bonne proude femme vers vous , come femme fist 
oncques . Haa , lasse , comment se porroit il faire , fait 
elle , que je ne l'eusse sceu , s'il y eust mal ? Et , par mon 
ame , je estoie au plus pres . Pleust a Dieu que je fusse 
auxi bien quicte de touz les pechiez que je fiz oncques 
que je suy de celui , combien que oncques homme ne 
toucha a ma bouche fors celui que je espousoy , 
dont Dieu ait l'ame , si lui plest ! Je n'en crains 
homme qui vive . » La viennent les aultres commeres , 
et les unes avant les aultres , et n'y a celle qui ne 
die de trés bonnes raisons . L'une dit : « Par le sacrement 
Dieu , mon compere , je croy que je suy 
une des femmes du monde qui plus vous ame 
emprés vostre femme , més je vous jure par 
ma foy que , si je avoie veu mal en elle , je le 
vous diroye . – Par ma foy , fait l'autre , ce fut le 
deable qui le fist pour vous departir d'ensemble , 
pour ce qu'il ne leur peut aultrement nuire . 
– Hellas , fait l'autre , la pouvre femme ne fine de 
plourer . – Par Dieu , fait l'autre , elle est en voie de 
mourir . – Et cuidés vous , fait l'autre , que nous soions 
si sotes que , si elle estoit telle come vous dictes , que 
nous la souffrissons en nostre compaignie ? Par ma foy , 
fait elle , nanil ; nous ne suymes pas si sotes que 
nous daignasson parler a elle ne ne souffrerion 
pas que elle demourast en nostre rue ne environ 
nous . » La mere s'en vient plourant et lui dit et lui 
court sus , et fait semblent qu'elle le veille prendre 
aux ongles et dit : « Haa , mauldite soit l'eure 
qu'elle vous fut oncques donnee , car vous lui avez 
perdu son honneur et le mien ! Hellas , fait elle , 
l'en vous fist grant honneur de la vous bailler , quar 
si el eust voulu , elle eust esté mariee a ung grant chevalier ou 
el fust maintenant en grans honneurs . Mais 
elle ne vouloit avoir aultre que vous . C'est bien 
raison que ainxin li en prengne , a la meschante ; 
il lui avoit bien a mescheoir . – Haa , ma commere , 
fait l'une des aultres commeres , ne vous courrocez 
point . – Haa , mes chieres amies , fait elle , si 
ma fille eust fait faulte , il ne m'en chalist , quar 
moy mesmes la estranglasse . Mais cuidés 
vous que je soye bien aise de veoir ainxin 
mener ma fille a honte sans cause , a si grant 
tort que ja més ne le lui pourroit amender ? » 
Lors commencent toutes a tenser et a le blasmer . 
Et le pouvre homme commence a penser et ne 
sceit que faire . Mais en effect il se guerist fort et 
apaise . La mere s'en va , et les commeres l'appaisant 
doulcement et lui dient que ce n'est pas de mervoilles 
si la mere se courroce ; et entreprennent de ramener 
la fille et prennent congié . Et aprés s'en vient 
ung cordeller, qui est son confesseur et de sa femme , 
et scet tout le fatras , et a pencion chascun an pour absouldre 
du tout ; et s'en vient au bon homme et luy 
dit : « J'ay bien esté esbahy de ce que l'en m'a dit ; certes , je 
vous veil blasmer , car je vous jure , par mon seigneur 
saint Dominique ou par mon seigneur saint Augustin , je 
cognois vostre femme passé a dix ans , més je prens 
sur le jugement de mon ame qu'elle est une des bonnes 
proudes femmes qui soit en tout le païs , et le scey bien , 
quar elle est ma fille de confession et l'ay bien serchee , 
mais je n'y ay trouvé que tout bien qui peut 
estre en femme , ne son corps ne fut oncques entechié 
du pechié , et en met mon ame en plege . » Ainxin 
est vaincu et se repent moult le bon home d'en 
avoir tant fait , et croit qu'il n'en fut oncques 
riens . Or fault il savoir le prouffit que le bon home 
avra d'avoir fait tel effroy : il sera dorenavant 
plus subgit qu'il ne fut oncques et , a l'aventure , devendra 
pouvre homme , quar sa famme qu'il a diffamee 
n'avra plus de honte , pour ce qu'elle scet 
bien que tout le monde le sceit , et ne fera plus compte 
de riens . Et d'aventure , la mere la fille, les 
commeres , les cousines et voisines , dont en y a aucunes 
qui n'avoient rien sceu de la besongne , seront 
dorenavant bien de la femme et lui aideront a faire 
ses besongnes , auxi come elles lui ont aidé a embrider son 
mari pour ce qu'il estoit tropt fort en gueulle . Et 
le gallant fera auxi d'autre part tant de services , 
et faire des pastez et des tartres qu'ilz mengeront 
ensembles . Et paiera tout le bon homme , et ja més 
n'en orra parler , par les bons moiens que les 
commeres y mectront , car il ne creroit ja més que elles 
consentissent telles besongnes , et ne se doubtera 
plus de riens ; le sien se gastera a soustenir les fatras . 
La chamberiere , qui scet bien toute la besongne 
et qui a bien travaillé a faire la paix , sera auxi 
grant dame come la mestresse et se fera d'aultre 
part visiter . Et sa mestresse lui aidera , caril 
fault faire courtoisie a qui la faict . Or est il 
envelopé en la nasse , et face tout quanqu'il vouldra , 
car quelque chiere qu'el lui face , el ne 
l'amera ja més ; il vendra en veillesse et chierra 
en pouvreté par le droit du jeu . Ainxin use 
sa vie en paines , en douleurs et gemissemens , 
ou il est et sera tourjours , et finera miserablement 
ses jours . 

Ci finent les  .xv.  joies de mariage 
les quelles je appelle joies pour ce que 
ceulx qui sont mariez ne pouent avoir cognoissance 
des chouses dessus dites et les tiennent a grant 
felicité , come il appert , pour ce qu'ilz ne vouldroient 
pour rien estre aultrement . Mais quant a moy , je 
tiens telles chouses aux plus grans maleurtez 
qui puissent estre en terre . Et si les femmes se 
deullent de ce que je n'ay mis ou assigné les dites 
chouses – que je tiens a maleurtez – surs elles come 
surs les hommes , elles le me pardonront si leur 
plest , combien que je ne leur ay rien meffait , 
pour ce que tout est a leur louenge et honneur . 
Et auxi que , par regle generalle , les chouses 
dessus dites chaient sur les hommes , come j'ay dit 
dessus . Ne je n'ay dit ne vouldroye dire que 
toutes les joies , ne deux , ne trois , dessus dictes 
aviennent a chascun marié , mais je puis dire 
pour certain qu'il n'est homme marié , tant 
soit il sage , cault et malicieux , qui n'ait une 
des joies pour le moins ou pluseurs 
d'icelles . Pour quoy on peut bien conclure 
que homme qui sans contrainte se met en celle 
servitude use bien de voulenté . Ne pourtant 
je ne veil pas dire qu'on ne face bien de soy 
marier , més je ne tiens pas telles besteries 
a joies ne a felicitez . Au moins se deussent ilz 
garder de se lesser ainxin abestir , car l'un 
voit ce qui avient aux aultres , et s'en 
scevent trop bien mocquer et en faire leurs 
farses , més , quant ilz sont mariez , je les regarde 
embridez et abestiz mieulx que les aultres . 
Si doit chascun se garder de se moquer des aultres , 
car je ne voy nul exempt des joies dessus dites , 
mais chascun endroit soy croit le contraire , et 
qu'il est preservé et beneuré entre les aultres , 
et qui mieulx le croit , mieulx est embridé . Je 
ne scey que c'est si non l'aventuredu jeu qui 
le vieult . Et si l'en me demande quel remide 
aucun y pourroit mectre , je respons que ce 
seroit chouse possible , combien qu'elle soit difficible , 
mais au moins il y a remide . Més je 
ne veil aultre chouse respondre a present . 
Mais si aucun m'en vouloit demender de bouche , 
je lui en diroie mon avis , mais orendroit je 
me tais , pour ce que aucune dame , damoiselle 
ou aultre m'en savroit mal gré , combien que , 
en bonne foy , tout est a la louenge des femmes , 
comme j'ay dit . Et ce que j'ay cy escript , qui 
bien l'entendra ne trouvera point que les 
hommes ne aient tourjours du pire , qui est 
honneur pour elles ; et l'ay escript a la requeste 
de certaines damoiselles qui m'en ont prié . 
Et si elles n'en estoient contentes et elles 
vouloient que je prenisse paine a escripre 
pour elles , a l'entencion d'elles et a la foulle des homes , 
ainxin qu'elles le pourroient entendre , enbonne 
foy je m'y ouffre , car j'ay plus belle matiere de 
le faire que ce n'est , veu les grans tors , griefs et 
oppressions que les hommes font aux femmes en
plusieurs lieux , generallement par leurs forses 
et sans raison , pour ce qu'elles sont febles de leur 
nature et deffense , et sont tourjours 
prestes a obeir et servir , sans les 
quelles ilz ne savroient ne ne pourroient vivre . 

De la belle la teste oustez 
Trés justementdavant le monde 
Et sa mere decapitez 
Tantost et aprés le seconde ; 
Toutes trois a messe vendront , 
Sans teste , bien chantee et dicte . 
Le monde avec elles tendront 
Sur deux piez qui le tout acquite . 

En ces huyt lignes trouverez le nom de celui qui a dictes 
les  .xv.  joies de mariage au plaisir et a la louenge 
des mariez , es quelles ilz sont bien aises . 
Dieu les y veille continuer ! 

Amen . Deo gracias . 

Et sic est finis 
hujus presentis operis 

Anno Domini millemo ccccmo. lxiiiio in mense 
novembris fuit peractus presens liber etc . 
